title: USS Palmer

text: Alus partioi Pohjois-Afrikan rannikolla, kunnes se 12. joulukuuta vapautui operaatiosta palaten suojaamaan Atlantin ja Karibianmeren saattueita. Alus määrättiin Tyynellemerelle ja se siirtyi harjoittelemaan San Diegoon ennen liittymistään Task Force 53:een Pearl Harborissa. Alus lähti 22. tammikuuta 1944 osallistuakseen Kwajaleinin maihinnousuun. Alus oli Marshallinsaarilla aina 12. helmikuuta saakka laskien poijuja sekä suojaten kuljetusaluksia, jolloin se aloitti saattueiden suojaamisen Pearl Harboriin ja Majuroon.


title: USS Palmer

text: "Palmer" saapui Saipanille 13. kesäkuuta kaksi vuorokautta ennen varsinaisia maihinnousujoukkoja raivatakseen miinoja ja myöhemmin alus suojasi kuljetusaluksia maihinnousun alettua. Alus ei osallistunut Filippiinienmeren taisteluun ollessaan suojaamassa saattuetta Eniwetokille, mutta alus palasi Saipanille 22. kesäkuuta ollen alueella 8. heinäkuuta asti.


title: USS Palmer

text: Alus saapui Guamiin 22. heinäkuuta eli vuorokauden saaren valtauksen jälkeen suojaamaan Apran edustalla olevia kuljetusaluksia viikoksi. Alus palasi Pearl Harboriin, jossa se valmistautui palaamaan Filippiineille. Alus saapui Leytenlahdelle kolme vuorokautta ennen maihinnousujoukkojen saapumista alueelle 17. lokakuuta raivatakseen pääaukon sekä kuljetusalueille varatut alueet. Saatettuaan kuljetusalukset paikoilleen alus teki tarkastusraivauksen Surigaonsalmessa, mistä se palasi Manukseen 23. lokakuuta.


title: USS Palmer

text: Täydennettyään varastonsa alus lähti osastonsa mukana Manuksesta 23. joulukuuta Lingayeninlahdelle. Keisarillisen Japanin laivaston ja ilmavoimien uhkaamana osasto saapui Lingayeninlahdelle 7. tammikuuta 1945 aloittaen alueen raivaamisen ilmahyökkäyksestä huolimatta. Aluksella tapahtui räjähdys, joka poisti käytöstä vasemman matalapaineturbiinin. Alus aloitti miinanraivauskaluston korjaamisen jättäen paikkansa osastossa. Kolme tuntia myöhemmin kaksimoottorinen pommikone lensi matalalla aluksen yli pudottaen kaksi pommia alukseen. Aluksella syttyi tulipalo, joka uhkasi ammusvarastoja. Alus upposi kuudessa minuutissa, jolloin kaksi miehistönjäsentä sai surmansa ja 38 haavoittui. Lisäksi 26 katosi.


title: Teemu Roivainen

text: Teemu Roivainen (s. 1986 Oulu) on suomalainen laulaja, joka valittiin tangokuninkaaksi Seinäjoen Tangomarkkinoilla vuonna 2014. Hänen taustayhtyeenään toimii Energia. Roivainen on julkaissut kolme soololevyä, joista viimeisin "Vanha liekki" ilmestyi marraskuussa 2018.


title: Teemu Roivainen

text: Ennen soolouraansa Roivainen soitti koskettimia Saara Aallon yhtyeessä. Hän on myös tehnyt sävellyksiä Aallon levyille ja toiminut tämän albumien tuottajana. Vuonna 2015 kaksikolta ilmestyi duettolevy "Tonight". Roivainen seurusteli 2000-luvun alkupuolella Aallon kanssa.


title: Teemu Roivainen

text: Roivainen vieraili Teflon Brothers -yhtyeen rap-singlellä ja -videolla ”AY AY AY” vuonna 2015. Samana vuonna julkaistu pitkäsoitto "Sydämesi tyhjä huone" kipusi Suomen virallisen listan 30. sijalle. Roivaiselta ilmestyi 2016 "Pohjolan joulu" -niminen joulualbumi, jolta löytyvä kappale ”Poika ja tähti” on kirjoitettu yhdessä Saara Aallon kanssa. Levy nousi parhaimmillaan albumilistan 30. sijalle.


title: Palmer

text: Palmer voi tarkoittaa seuraavia:


title: Cyril Lemoine

text: Cyril Lemoine (s. 3. maaliskuuta 1983 Tours) on ranskalainen maantiepyöräilijä. Hän aloitti harjoittelijana Crédit Agricole -tallissa 2004, jatkoi samassa joukkueessa ammattilaisena 2005–2008, edusti Skil-Shimanoa 2009, Saur-Sojasun / Sojasun -joukkuetta 2010–2013 ja on vuodesta 2014 kilpaillut Cofidis-tallissa.


title: Cyril Lemoine

text: Lemoine voitti Tour du Tarn-et Garonne -ajon kolmannen etapin 2004. Hän voitti Luxemburgin ympäriajon nuorten kilpailun 2006. Vuonna 2009 hän sijoittui kolmanneksi sekä Dunkerquen neljän päivän ajon kokonaiskilpailussa että Ranskan ympäriajon kolmannella etapilla. Hän on voittanut myös cyclocross-kilpailuja.


title: Agraffi (vaatetus)

text: Agraffi (: hakanen, liitin, sinkilä, solki; verbistä "agrafer": nitoa, sitoa) on vaatteissa käytetty kiinnitin, tavallisesti nyöristä punottu koristeellinen solki tai linkkusalpa, jota käytetään yöpukujen, aamutakkien sekä miesten koti- ja tupakkatakkien liepeiden sulkemiseen. Sen toisessa puoliskossa on punos- tai muu nappi, joka pujotetaan toisen puoliskon nyörilenkin sisään.


title: Agraffi

text: Agraffi (: hakanen, liitin, sinkilä, solki; verbistä "agrafer": nitoa, sitoa) voi tarkoittaa muun muassa seuraavia:


title: Ylitornion seurakunta

text: Ylitornion seurakunta on Ylitorniossa Lapin maakunnassa toimiva Suomen evankelis-luterilaisen kirkon seurakunta. Se kuuluu Oulun hiippakuntaan ja siellä Kemi-Tornion rovastikuntaan. Seurakunnassa oli vuoden 2015 lopussa 3 760 jäsentä ja kymmenisen työntekijää. Kirkkoherrana on vuodesta 1999 lähtien toiminut Matti Salminen.


title: Ylitornion seurakunta

text: Ylitornion seurakunta levittäytyi molemmin puolin Tornionjokea aina vuoteen 1809 asti. Tuolloin Haminan rauhansopimuksen mukaan Suomen ja Ruotsin välinen raja piirrettiin keskelle jokea, ja seurakunta jaettiin kahtia. Seurakunnan kaksi kirkkoa, Matarengin ja Hietaniemen kirkot, jäivät Ruotsin puolelle Ylitornion kuntaan. Kirkkojen irtaimisto jaettiin. Tsaari määräsi rakentamaan kirkon Suomen puolelle, ja se rakennettiin nykyiseen Ylitornion kuntakeskukseen. Se valmistui 1818 ja purettiin huonokuntoisena huhtikuussa 1939. Ylitornion nykyinen kirkko rakennettiin samalle paikalle.


title: Ylitornion seurakunta

text: Seurakunnassa on kaksi kirkkoa, Ylitornion kirkko kuntakeskuksessa ja Meltosjärven kirkko noin 50 kilometrin päässä Meltosjärven kylässä. Molempien kirkkojen lähellä on hautausmaa. Seurakuntakoti on kuntakeskuksessa.


title: Leonora

text: Leonora on naisen etunimi. Nimi on italialainen lyhentymä ranskalaisesta nimestä Eleanor joka tarkoittaa "toinen Aenor". Samaa alkuperää ovat myös nimet Eleonora, Elli ja Noora.


title: Leonora

text:
Suomessa nimi Leonora on Väestörekisterikeskuksen tietojen mukaan annettu heinäkuuhun 2016
mennessä noin 230 henkilölle. Leonoran nimipäivä on suomenruotsalaisen kalenterin mukaan 11. heinäkuuta.


title: Hon kieli

text: Ho on Intiassa Jharkhandin, Odishan ja Länsi-Bengalin osavaltioissa puhuttu austroaasialainen kieli, joka on läheistä sukua mundarille, santalille ja mundalle. Kielellä on vuoden 2001 väestönlaskennan mukaan 1 040 000 puhujaa. Hota voidaan kirjoittaa devanagarilla tai orijalaisilla kirjaimilla.


title: Hon kieli

text: Hota ei pidä sekoittaa Myanmarissa, Kiinassa, Vietnamissa ja Laosissa puhuttuun tiibetiläis-burmalaiseen hanin kieleen, josta myös käytetään nimitystä ”ho”.


title: Wowwowwow

text: ”Wowwowwow” on Kasmirin toinen soolosingle, jonka Universal Music julkaisi 11. heinäkuuta 2014. Kappale oli kuultavissa ennakkoon Spotifyssa jo 10. heinäkuuta. Kappaleen on säveltänyt ja sanoittanut Kasmir itse. Sitä on ollut myös säveltämässä Hank Solo ja Jonas W. Karlsson sekä sanoittamassa Axel Ehnström. Kappale kertoo siitä miten mies menee naisesta sekaisin. Artisti itse on sanonut kappaleen olevan "oodi kaikille naisille".


title: Wowwowwow

text: Kappaleesta on julkaistu Jasu Siitarisen ohjaama musiikkivideo. Video kuvattiin 16. kesäkuuta 2014 Hangossa.


title: Pioneerifestivaali

text: Pioneerifestivaali oli Kouvolassa Korialla Pioneeripuistossa järjestetty kaksipäiväinen musiikkifestivaali, joka järjestettiin ensimmäisen kerran vuonna 2010.


title: Pioneerifestivaali

text: Festivaalin järjestäjänä toimi vuosina 2016-2017 imatralainen tapahtumayhtiö Ladybug Productions Oy. Aikaisempia järjestäjiä olivat Iipu Heinola vuosina 2010-2014 ja Kalle Keskisen johtama yhtiö Loud 'N' Live Promotions vuonna 2015.


title: Pioneerifestivaali

text: Festivaalia ei järjestetty enää vuoden 2017 jälkeen, koska Pioneeripuistoon oli tulossa asuntomessut vuodeksi 2019 ja festivaalia järjestänyt Ladybug Productions ajautui konkurssiin.


title: Pioneerifestivaali

text: Ensimmäisen kerran festivaali järjestettiin 16.-17.7.2010.


title: Pioneerifestivaali

text: Popeda, PMMP, Uniklubi, Cheek, Aste, Anna Abreu, Ismo Alanko Teholla, Klamydia, Peer Günt, Turmion Kätilöt, Jarkko Martikainen, Francine, Los Bastardos Finlandeses, Doom Unit, Raaka-aine, The Souls, Raivopäät, Luomakunta, Coverbeat, Dog Days Revolution


title: Pioneerifestivaali

text: Toisen kerran festivaali järjestettiin 15.-16.7.2011.


title: Pioneerifestivaali

text: Klamydia, Petri Nygård, Cheek, Anna Puu, Fintelligens, JVG, Uniklubi, Turmion Kätilöt, Matti Nykänen, Jukka Poika, Pariisin Kevät, Melrose, To/Die/For, Kivimetsän Druidi, Tumppi Varonen & Problems?, Raivopäät, Murderdome Rock'n'Roll Club, Yeslikes


title: Pioneerifestivaali

text: Kolmannen kerran festivaali järjestettiin 13.-14.7.2012.


title: Pioneerifestivaali

text: Eppu Normaali, Apulanta, Kaija Koo, Petri Nygård, Kotiteollisuus, Stam1na, Viikate, Klamydia, To/Die/For, Lord Est, Die So Fluid (UK), Metsatöll (EST), Nost3 & Protro, Jussi Selo & Nefernefernefer, Flesh Roxon, Jupiter, The Souls, The Mutants, Rage My Bitch, Lähde, Tropical Fusion


title: Pioneerifestivaali

text: Neljännen kerran festivaali järjestettiin 12.-13.7.2013.


title: Pioneerifestivaali

text: Michael Monroe, Haloo Helsinki!, Cheek, Kotiteollisuus, Mokoma, Viikate, Klamydia, Petri Nygård, Turmion Kätilöt, Stig, Von Hertzen Brothers, Timo Rautiainen & Neljäs Sektori, Mariska & Pahat Sudet, Metsatöll (EST), Kivesveto Go Go, Kivimetsän Druidi, Mary-Ann, Gravenimage


title: Pioneerifestivaali

text: Viidennen kerran festivaali järjestettiin 11.-12.7.2014.


title: Pioneerifestivaali

text: Sonata Arctica, Apulanta, Kaija Koo, JVG, Kotiteollisuus, Stam1na, Sanni, Viikate, Klamydia, Turmion Kätilöt, Bat & Ryyd, Aarne Tenkanen, Santa Cruz, Pää Kii, Poisonblack, Julian Rock


title: Pioneerifestivaali

text: Kuudennen kerran festivaali järjestettiin 10.-11.7.2015. Se oli samalla ensimmäinen ja ainoa kerta, jolloin Loud 'N' Live Promotionsilla oli vetovastuu ja se näkyi myös esiintyjäkattauksessa.


title: Pioneerifestivaali

text: Eppu Normaali, Michael Monroe, Apulanta, Sleepy Sleepers, JVG, CMX, Viikate, Turmion Kätilöt, Sparzanza (SWE), Aste, Pertti Kurikan Nimipäivät, Francine, Kivesveto Go Go, The Mutants, Silence Through The Rain


title: Pioneerifestivaali

text: Seitsemännen kerran festivaali järjestettiin 15.-16.7.2016. Ensimmäistä kertaa festivaalin vetovastuu oli Ladybug Productionsilla.


title: Pioneerifestivaali

text: Apocalyptica, E-Type (SWE), Viikate, Klamydia, Kotiteollisuus, Santa Cruz, Petri Nygård, Turmion Kätilöt, Teflon Brothers, Evelina, Ellinoora, DJ Proteus, Kivimetsän Druidi, To/Die/For, Lasten hautausmaa, Suljettu osasto, Bad Mankeys, Raatokärpäset


title: Pioneerifestivaali

text: Kahdeksannen ja toistaiseksi viimeisen kerran festivaali järjestettiin 14.-15.7.2017.


title: Pioneerifestivaali

text: Sonata Arctica, Apulanta, Yö, Mokoma, Stam1na, Klamydia, Turmion Kätilöt, Eläkeläiset, Peer Günt, Boycott, Anal Thunder, Bat & Ryyd, Pelle Miljoona United, Huora, Dark Ride Brothers


title: Gustave Caillebotte

text: Gustave Caillebotte (19. elokuuta 1848 Pariisi – 21. helmikuuta 1894 Gennevilliers) oli ranskalainen taidemaalari, taiteenkeräilijä ja impressaario. Hänen maalaustyylinsä oli omaperäinen yhdistelmä impressionismia ja silloista akateemista taidetta. Hän toimi myös monien tunnettujen impressionististen maalarien mesenaattina.


title: Gustave Caillebotte

text: Caillebotte oli lähtöisin varakkaasta perheestä ja opiskeli alkujaan insinööriksi, mutta kiinnostuttuaan taiteesta hän ryhtyi opiskelemaan maalaamista École des Beaux-Artsissa. Hänen opettajanaan toimi Léon Bonnat. Hän tutustui vuonna 1874 johtaviin impressionisteihin Pierre-Auguste Renoiriin ja Claude Monet’hen. Isänsä kuoltua samana vuonna Caillebotte peri huomattavan omaisuuden, jonka avulla hän saattoi ryhtyä taiteilijakollegoidensa taloudelliseksi tukijaksi. Vuosina 1876–1882 hän oli impressionistien ryhmän taidenäyttelyiden pääasiallinen järjestäjä ja rahoittaja, ja hän osallistui niihin myös omilla töillään. Hän osti monien impressionistien, kuten Monet’n, Renoirin, Camille Pissarron, Paul Cézannen, Edgar Degas’n, Alfred Sisleyn ja Berthe Morisot’n töitä. Caillebotten toiveesta hänen henkilökohtainen taidekokoelmansa lahjoitettiin hänen kuoltuaan Ranskan valtiolle. Vuonna 1897 Pariisin Luxembourgin palatsissa avattu Caillebotte-näyttely oli ensimmäinen kerta, kun impressionistien töitä oli esillä ranskalaisessa taidemuseossa.


title: Gustave Caillebotte

text: Pääosa Caillebotten omista maalauksista oli pitkään vähän tunnettuja, sillä ne pysyivät hänen perheensä omistuksessa eivätkä olleet esillä näyttelyissä ennen 1900-luvun jälkipuoliskoa. Myöhemmin hänen lahjansa taiteilijana on tunnustettu. Monet Caillebotten maalauksista esittävät uudenaikaisia kaupunkinäkymiä. Varhaisissa töissä aiheena ovat usein Pariisin uudet, leveät bulevardit. Eräs hänen tunnetuista maalauksistaan on realistinen "Parketin höylääjät" ("Les raboteurs de parquet"), joka esittää työläisiä ahkeroimassa. Sen sanotaan olevan yksi ensimmäisistä kaupunkityöläisten kuvauksista taiteessa. Kyseessä on poliittisesti kantaaottamaton, lähes dokumentaarinen työn kuvaus. Kun Caillebotte tarjosi sitä vuonna 1875 Pariisin salonkiin, se hylättiin koska sen tylyä realismia pidettiin liian vulgaarina. Caillebotten mestariteokseksi on sanottu vuodelta 1877 olevaa maalausta "Pariisin katu, sateinen päivä" ("Rue de Paris, temps de pluie"), jossa on kekseliään perspektiivivalinnan avulla luotu monumentaalinen kuvaus pariisilaisesta kadunristeyksestä.


title: Gustave Caillebotte

text: Kaupunkinäkymien ohella Caillebotte maalasi muotokuvia, henkilötutkielmia, maalaismaisemia, veneilyaiheita sekä kukka-asetelmia. Hänen omaperäisyytensä on tavassa, jolla hän yhdisti akateemisen taiteen huolellisen piirtämisen ja mallintamisen impressionistien eläväisiin väreihin, rohkeisiin perspektiiveihin, luonnollisen valon tuntuun ja uudenaikaisiin aiheisiin. Tunnetuimpien impressionistien joukkoon hän ei ole päässyt, koska hänen maalauksensa ovat kuitenkin tyyliltään heidän töitään perinteisempiä. Myöhemmisä töissään hän käytti usein kirkkaampia värejä ja voimakkaampia siveltimenvetoja kuin aiemmin. Uransa loppuaikoina hän tosin keskittyi enemmän purjehtimiseen ja puutarhanhoitoon kuin maalaamiseen.


title: USS Chemung (AO-30)

text: USS Chemung (runkonumerot AO-30) oli Yhdysvaltain laivaston Cimarron-luokan tankkeri (), joka oli valmistettu laivaston ja merenkulkukomission T3-S2-A1 piirustusten mukaan.


title: USS Chemung (AO-30)

text: Maritime Commission tilasi Sparrow Pointista Marylandistä Bethlehem-Sparrow Point Shipyardilta aluksen nimellä "MV Esso Annapolis". Alus laskettiin vesille 9. syyskuuta 1939 kumminaan neiti Howard. Yhdysvaltain laivasto lunasti aluksen 5. kesäkuuta 1941 ja se otettiin palvelukseen 3. heinäkuuta tankkerina runkonumerolla AO-30 ensimmäisenä päällikkönään E. T. Spellman.


title: USS Chemung (AO-30)

text: Alus kuljetti 13. heinäkuuta alkaen öljyä Texasin ja Louisianan öljysatamista itärannikon varastoihin aina Yhdysvaltain toiseen maailmansotaan liittymiseen saakka. Alus kuljetti 20. joulukuuta alkaen öljyä Argentiaan Newfoundlandiin 3. tammikuuta 1942 saakka. Norfolkissa aluksen säiliöt täytettiin ja se kuljetti lastinsa Hvalfjorduriin Islantiin 19. helmikuuta - 25. maaliskuuta, minkä jälkeen se kujetti öljyä Meksikonlahdelta Norfolkiin 1. huhtikuuta - 16. toukokuuta. Tehtyään toisen matkan Islantiin 30. toukokuuta-26. kesäkuuta alus lähti New Yorkista 20. elokuuta Britteinsaarille matkanneen saattueen mukana. Yöllä kaksi vuorokautta myöhemmin alukseen törmäsi hävittäjä "USS Ingraham", joka upposi lähes välittömästi syvyyspommien räjähdettyä. Räjähdyksessä ja sitä seuranneessa tulipalossa pahoin vaurioitunut "Chemung" palasi Bostoniin, jonne se saapui 26. elokuuta korjattavaksi.


title: Thomas Partey

text: Thomas Teye Partey eli Thomas (s. 13. kesäkuuta 1993 Krobo Odumase, Ghana) on ghanalainen jalkapalloilija. Hän edustaa Espanjan pääsarjassa pelaavaa Atlético Madridia. Thomas on pelipaikaltaan keskikenttäpelaaja.


title: Thomas Partey

text: Thomasin kasvattajaseura on ghanalainen Tema Youth, jonka riveissä hän pelasi myös ensimmäiset miesten sarjaottelunsa. Hän siirtyi Espanjaan vuonna 2011 pelaten ensin vuoden verran Atléticon juniorijoukkueissa, minkä jälkeen hänet nostettiin seuran B-joukkueeseen. Kesällä 2013 hän harjoitteli edustusjoukkueen kanssa ja pelasi myös harjoitusotteluita. Seuraavaksi kaudeksi Atlético lainasi Thomasin toiseksi korkeimmalla sarjatasolla pelaavaan Mallorcaan. Lainaseurassa hän sai runsaasti peliaikaa tehden kaikkiaan viisi maalia ja herätti useiden seurojen kiinnostuksen.


title: Thomas Partey

text: Heinäkuussa 2014 Atlético lainasi Thomasin Almeriaan yhden kauden ajaksi. Lehtitietojen mukaan hän solmi uuden vuoteen 2020 ulottuvan sopimuksen ennen lainasiirtoaan. Lainakausi päättyi Almerian putoamiseen pääsarjasta, mutta Thomasin peliesityksiä pidettiin silti hyvinä. Kesän 2015 päätteeksi Atléticon valmennusjohto päätti pitää Thomasin seuran edustusjoukkueessa, mutta liigadebyyttinsä Atléticossa hän teki vasta marraskuun lopulla pelatussa kotiottelussa Espanyolia vastaan.


title: Thomas Partey

text: Thomas on edustanut Ghanaa alle 20-vuotiaiden maajoukkueessa.


Jääkiekon alle 18-vuotiaiden maailmanmestaruuskilpailut 2018 pelattiin keväällä 2018 Venäjällä. Turnaus alkoi 19. huhtikuuta ja päättyi 29. huhtikuuta 2018. Pelipaikkakuntina toimivat Tšeljabinsk ja Magnitogorsk.


title: Jääkiekon alle 18-vuotiaiden maailmanmestaruuskilpailut 2018

text: Turnauksen voitti Suomi, joka voitti loppuottelussa Yhdysvallat maalein 3–2. Ruotsi sai pronssia voittamalla pronssiottelussa Tšekin 5–2.


text: Suomi voitti kisoissa neljännet kultamitalinsa ja on näin kerännyt toiseksi eniten kultamitaleita Jääkiekon alle 18-vuotiaiden maailmanmestaruuskilpailuissa. Vain Yhdysvalloilla on enemmän kultamitaleita.


text:
Lähde: IIHF
Lähde: IIHF


title: Geobiologia

text: Geobiologia tutkii pääasiassa biosfäärin eli elollisen luonnon ja litosfäärin eli maan kuoren välistä vuorovaikutusta. Joskus sen tutkimuskohteena on myös elollisen luonnon ja ilmakehän vuorovaikutussuhde. Se on monitieteinen tiede eli se on useita tieteitä yhdistävä ja niiden vaikutusta toisiinsa tutkiva tiede. Tässä poikkitieteellisessä tutkimuksessa yhdistyvät muun muassa biologia, kemia, fysiikka, paleontologia ja geologia.


title: Geobiologia

text:
Geobiolgian tutkimukseen kuuluvia seikkoja ovat muun muassa eliölajien kehitys, mikrobien vaikutus geologiaan, elämän kiertokulku ja eliömassan kerääntyminen vesiin
ja kosteikkoalueille. Joissakin yhteyksissä geobiologiaan liitetään myös astrobiologia eli elämän etsiminen avaruudesta.


Luettelo Brittiläisen Kolumbian kunnista käsittää Kanadan provinssin Brittiläisen Kolumbian kunnat. Brittiläisessä Kolumbiassa on kaikkiaan 162 kuntaa. Kunnallishallinto Brittiläisessa Kolumbiassa rajoittuu vain asutuskeskuksiin, mikä tarkoittaa että provinssissa on laajoja alueita jotka eivät kuulu mihinkään kuntaan. Kunnat luokitellaan eri tavoin, mutta sillä ei ole käytännön merkitystä kunnallishallintoon.


title: Luettelo Brittiläisen Kolumbian kunnista

text: Alle 250 asukkaan kuntaa kutsutaan nimellä "village". Siitä alle 5 000 asukkaan kunta on "town", ja tätä isommat ovat nimeltään "city". Lisäksi kunnat joiden pinta-ala on yli 8 neliökilometriä ja asukasluku alle 4 000 ovat luokkaa "district municipality". Kunnan on anottava oma luokkansa jonka kokoehdot se täyttää, mutta luokkaa ei voi automaattisesti menettää vaikka kunnan asukasluku muuttuisikin vaan luokka taso on jälleen anottava provinssin hallinnolta. Tämän vuoksi lukuisat Brittiläisen Kolumbian kunnat ovat suurempia kuin mitä sen luokka antaisi olettaa.


text: Neljän luokan lisäksi on olemassa viisi ainutlaatuista luokkaa, joilla on vain nimellinen merkitys. Luokilla on tarkoitus korostaa kuntien erityispiirteitä. Luokat ovat "indian government district", "island municipality", "resort municipality", "regional municipality" ja "mountain resort municipality".


text: ¹ Jumbo Glacier on perustettu vuonna 2013, eikä siitä ole vielä tilastoja.


title: Uinnin maailmanmestaruuskilpailut 1986

text: Uinnin pitkän radan maailmanmestaruuskilpailut järjestettiin vuonna 1986 Espanjan Madridissa 13.–23. elokuuta. Kilpailujen järjestäjänä toimi Kansainvälinen uimaliitto FINA. Kilpailulajeina olivat ratauinti, uimahypyt, taitouinti ja vesipallo.


title: Poltettu kylä

text: Poltettu kylä on Albert Edelfeltin historiamaalaus vuodelta 1879. Se kuvaa nuijasodan aikaista kuvitteellista näkyä, jossa suomalainen talonpoikaisperhe on paennut sotajoukon polttamasta kotikylästään.


title: Poltettu kylä

text: Maalauksen etualalla on kolme hahmoa, nuori nainen, sokea vanha mies ja pieni lapsi, jotka piileskelevät kallion takana, kun kylän rakennukset savuavat horisontissa. Sotajoukko on marssimassa pois kylästä. Mukanaan paenneella perheellä on joitain kelkkaan lastattuja tavaroita ja ainoina aseinaan kirves sekä varsijousi. Ympärillä on lumen peittämä tasainen maisema.


title: Poltettu kylä

text: "Poltettu kylä" ilmentää Edelfetin pyrkimystä kuvata realistisella historiamaalauksella inhimillisiä ja koskettavia aiheita pelkkien näyttävien pukujen ja rekvisiitan sijaan. Maalauksessa varsinainen kylän polttaminen hädin tuskin erottuu taustalla, ja katsojan huomio kiinnittyy etualan ihmisten pelkoon. Edelfeltin maalaukseen tekemässä luonnoksessa naishahmo puristi aggressiivisen näköisenä kirveen vartta, mutta lopullisessa työssä hän jätti tämänkin yksityiskohdan pois. "Poltetun kylän" sommittelun esikuvana on saattanut olla eräs ranskalaisen Fernand Boissard de Boisdenierin maalaus, joka esittää Venäjältä vetäytyviä Napoleonin armeijan sotilaita.


title: Poltettu kylä

text: Maalauksen vanhan miehen kasvot perustuvat Edelfeltin vuonna 1877 Itä-Suomen matkallaan tekemään luonnokseen karjalaisesta talonpojasta. Saman luonnoksen pohjalta syntyi myöhemmin vuonna 1879 Edelfeltin maalaus "Silmäpuoli karjalainen".


title: Poltettu kylä

text: Edelfeltin kaksi vuotta aiemmin maalaama "Kaarle-herttua herjaa Klaus Flemingin ruumista" sijoittui sekin samaan aikakauteen, mutta kuvasi vain vallanpitäjien keskinäistä kohtaamista. Vuoden 1878 lopulla Edelfelt alkoi suunnitella maalavansa seuraavana talvena Pariisissa toisenlaisen historiamaalauksen, jonka hän voisi asettaa näytteille Pariisin salonkiin. Aiheena olisivat ”pakenevat talonpojat Suomen nuijasodan ajoilta 1596” ja näkökulma olisi tällä kertaa nimenomaan sodan avuttomissa uhreissa. Edelfelt halusi nimenomaisesti maalata lumen peittämän maiseman, joka ranskalaisten näkökulmasta eksoottisena aiheena voisi tehdä vaikutuksen Pariisissa. Edelfelt teki maalauksen kokonaan Pariisin ateljeessaan, koska ulkona maalaaminen oli talvella hankalaa. Hän ei kuitenkaan ollut tyytyväinen lumen toteutukseen lopullisessa maalauksessa, ja katui jälkeenpäin sitä, ettei ollut maalannut taulua Suomessa. Pariisissa hän saattoi käyttää apunaan vain paria Suomessa pikaisesti tekemäänsä tutkielmaa lumimaisemasta, ja hänen mukaansa lopputuloksesta puuttui ”todellisuuden tuntu”.


title: Poltettu kylä

text: Maalaus hyväksyttiin Pariisin salonkiin hyvälle paikalle, mutta Edelfelt itse piti sitä niin epäonnistuneena, että katsoi välttämättömäksi muuttaa kokonaan työtapojaan ja huomioda jatkossa paremmin luonnonmukaisuuden teostensa suunnittelussa, mikä tarkoitti ulkona maalaamista. Hän ei enää tämän jälkeen maalannut Suomen historiaan liittyviä teoksia Pariisin salonkia varten. Suomessa "Poltettua kylää" arvosteltiin siitä, että talonpoikaisperheen jäsenet näyttivät liian rumilta eikä teos siksi ollut esteettisesti miellyttävä.


title: Poltettu kylä

text: Edelfelt lahjoitti myöhemmin maalauksen Fredrik Cygnaeuksen taidekokoelmaan ja se kuuluu edelleen Cygnaeuksen gallerian kokoelmiin.


title: Valehtelevat viettelijät (3. tuotantokausi)

text: Yhdysvaltalaisen televisiosarjan "Valehtelevat viettelijät" kolmas tuotantokausi alkoi Yhdysvalloissa ABC Family-kanavalla 5. kesäkuuta 2012. Kautta alettiin esittää Suomessa Sub-kanavalla 7. syyskuuta 2014 ja se sisältää yhteensä 24 jaksoa. Kauden avausjakso sai Yhdysvalloissa lähes kolme miljoonaa katsojaa. Sarja perustuu kirjailija Sara Shepardin kirjoittamaan nuorten kirjasarjaan "Pretty Little Liars". Perinteinen Halloween-jakso tuli tv-ensi-iltaan 23. lokakuuta 2012, ja sarja palasi jälleen tauolta tammikuussa 2013.


text: Roolijako on sama kuin edellisillä kausilla, mutta joukkoon liittyy myös uusia henkilöitä. Pääosissa nähdään Troian Bellisario, Lucy Hale, Shay Mitchell ja Ashley Benson. Sasha Pieterse näyttelee Alison DiLaurentisia, neljän tytön porukan parasta ystävää joka katosi salaperäisesti ja löydettiin vuosi myöhemmin kuolleena. Sarjassa ratkotaan pääasiassa Alisonin mysteeriä sekä muiden päähenkilöiden henkilökohtaisia ongelmia.


text: Kauden ensimmäisessä jaksossa tarina jatkuu viiden kuukauden päästä edellisen kauden päätösjaksosta, Mona Vanderwaalin paljastuttua neljää ystävystä piinanneeksi "A":ksi ja mielenhäiriöiseksi. Kauden ensimmäisen puoliskon juoni käsittelee kahta kysymystä: tappoiko poliisi Garrett Reynolds tyttöjen kuolleena löydetyn parhaan ystävän Alisonin vai ei, tai oliko tämä sekaantunut hänen murhaansa, sekä kuka murhasi Maya St. Germainin, Emilyn ex-tyttöystävän joka löytyi kuolleena vanhan kotinsa takapihalta. Kauden loppupuoliskolla perehdytään uuden "A":n paljastumiseen sekä mystiseen punatakkiseen henkilöön, joka vakoilee tyttöjä.


text: Tällä kaudella nähdään myös Halloween-erikoisjakso, jossa Aria ja Spencer ovat päästä hengestään ja joku toinen kuolee oikeasti. Jääaltaan sisältä paljastuu mystinen ruumispussi. Adam Lambert esiintyy cameoroolissa.


title: Viborgin voimalaitos

text: Viborgin voimalaitos () Viborgin kunnassa Tanskassa sijaitseva maakaasuvoimalaitos, joka tuottaa sähköä ja kaukolämpöä. Voimalaitoksen rakentaminen aloitettiin vuonna 1994 ja se valmistui 1996. Voimalaitoksen omistaa Energi Viborg A/S. Rakennuksen arkkitehtuurin on suunnitellut Peter Kjelgaard & Thomas Pedersen. Rakennuksen ulkopinta koostuu kahdesta aurinkokennoja muistuttavasta kuoresta, jotka ovat keraamista laattaa.


title: Viborgin voimalaitos

text: Voimalaitoksen sähköteho on 57 megawattia ja laitoksen 19 000 m³ vesikattilaan varautuu maksimissaan 900 MWh lämpöä. Tämä vastaa kylmänä talvipäivänä noin 15 tunnin kulutusta Viborgin kaupungissa. Laitoksen käyttöaste on 5000 tuntia vuodessa.


title: Kemialliset reaktiot korkeassa paineessa

text: Kemiallisilla reaktioilla korkeassa paineessa tarkoitetaan kemiallisia reaktioita, jotka tapahtuvat korkeassa paineessa. Korkea paine voi syntyä esimerkiksi planeetan sisuksissa tai se voidaan tuottaa laboratorio-olosuhteissa tietynlaisten kemiallisten reaktioiden aikaansaamiseksi. Korkeassa paineessa tapahtuvien kemiallisten reaktioiden ymmärtämisellä on vaikutusta geologiassa ja planeettatieteessä, joissa halutaan ymmärtää planeettojen sisusten ilmiöitä, sekä luonnollisesti kemiassa ja materiaalitieteessä, joissa kemiallisten yhdisteiden tutkimisella ja uusien materiaalien kehittämisellä on merkittävät roolit.


text: Säätelemällä painetta, kemistit voivat aikaansaada kemiallisia reaktioita ja kiihdyttää siirtymiä kiinteiden, nestemäisten ja kaasumaisten faasien välillä. Kemistien säätelemät paineet ovat kuitenkin pienellä alalla, eivätkä paineet eroa suuresti ilmakehän paineesta. Paineet maailmankaikkeudessa ovat miljardeja kertoja suurempia ja aineen käyttäytyminen sellaisissa paineissa on kemisteille käytännössä tuntematonta. Tutkimalla kemiallisten yhdisteiden reagointia kemistien käytössä olevilla painealueilla, tiedemiehet voivat löytää ja kehittää uusia materiaaleja, jotka ovat energiatehokkaita, kestäviä, kovia tai joilla on mielenkiintoisia magneettisia tai optosähköisiä ominaisuuksia. Korkean paineen kemiallisilla reaktioilla on mahdollista löytää uusia materiaaleja, sillä alkuaineet ja kemialliset yhdisteet voivat muuttua suuresti korkeiden paineiden alaisina. Esimerkiksi hiilestä voidaan tuottaa korkeassa paineessa timanttia. Hapen ja rikin ominaisuuksien tiedetään muuttuvan korkeissa paineissa.


title: Snowpiercer

text: Snowpiercer on vuonna 2013 ensi-iltansa saanut eteläkorealainen, kansainvälisenä yhteistuotantona valmistunut tieteiselokuva. Elokuvan on ohjannut Bong Joon-ho. Elokuva perustuu ranskalaiseen sarjakuvaromaaniin "Le Transperceneige", jonka ensimmäinen osa julkaistiin vuonna 1982.


title: Snowpiercer

text: Elokuvassa pyrkimys rajoittaa ilmaston lämpenemistä on käynnistänyt uuden jääkauden. Vielä elossa olevat ihmiset kiertävät maailmaa junassa, jossa heidät on jaettu arvonsa mukaan etuosaan ylhäisimmät ja perävaunuun orjat. Orjat käynnistävät vallankumouksen.


title: Snowpiercer

text: Matti Rämö kirjoitti arviossaan "Suomen Kuvalehdessä", että näytteleminen on hyvin karikatyyrimäistä, mutta miljöö on rakennettu paremmin ja juoni kulkee. Rämö luonnehtii elokuvaa klassiseksi dystopiaksi. Yhteenveto on hänestä jäntevä, mutta siihen päädytään kliseiden ja koomisten kömmähdysten kautta.


title: Myers Y. Cooper

text: Myers Young Cooper (25. marraskuuta 1873 St. Louisville, Ohio – 6. joulukuuta 1958 Cincinnati, Ohio) oli yhdysvaltalainen republikaattipoliitikko ja Ohion 51. kuvernööri. Hän toimi Ohion kuvernöörinä vuosina 1929–1931. Cooper edusti Disciples of Christ-protestanttista liikettä. Cooper oli ehdolla Ohion kuvernööriksi kolmesti, ensimmäisen kerran vuonna 1926. Vuonna 1930 hän hävisi äänestyksen demokraattipuolueen edustaja George Whitelle.


title: Myers Y. Cooper

text: Myers Y. Cooper perusti ennen kuvernöörikauttaan Myers Y. Cooper Company -nimisen rakennusyrityksen, joka on yhä olemassa.


title: Roman Avramenko

text: Roman Avramenko (s. 23. maaliskuuta 1988) on ukrainalainen keihäänheittäjä. Hän on heittänyt keihästä parhaimmillaan 84,48 metriä kesäkuussa 2013 Bellinzonassa. Hän voitti hopeaa vuoden 2011 kesäuniversiadeista Shenzhenistä.


title: Roman Avramenko

text: Nuorten MM- ja EM-mitalisti Avramenko karsiutui vuoden 2012 kesäolympialaisissa heitettyään 80,06 metriä ja ollen karsinnan 14., kun vain 12 parasta pääsi mukaan loppukilpailuun.


title: Roman Avramenko

text: Vuoden 2013 MM-kisoissa Avramenko sijoittui loppukilpailussa viidenneksi heitettyään 82,05 metriä. Myöhemmin hän antoi positiivisen dopingnäytteen ja menetti sijoituksensa. Hän sai tapauksesta kahden vuoden kilpailukiellon, joka päättyi 27. elokuuta 2015. Avramenko jäi toistamiseen kiinni dopingin käytöstä heinäkuussa 2015 ja sai kahdeksan vuoden kilpailukiellon.


title: Stéfano Pinho

text: Stéfano Souza Pinho tai pelkkä Stéfano (s. 12. tammikuuta 1991 São João Nepomuceno, Brasilia) on brasilialainen jalkapalloilija, joka edustaa Yhdysvaltain toiseksi korkeimmalla sarjatasolla NASL:issa pelaavaa Fort Lauderdale Strikersiä.. Hän on pelipaikaltaan vasen laitalinkki.


title: Stéfano Pinho

text: Stéfano siirtyi Suomen Veikkausliigan MyPaan seuran ystävyysseurasta Fluminensestä vuonna 2014. Hän on Fluminensen kasvatti. 183 senttimetriä pitkä ja 78 kiloa painava Stéfano on kuulunut myös MLS-joukkue Colorado Rapidsin riveihin, muttei pelannut MLS:ssä yhtään ottelua. MyPassa Stéfano pelasi 20 ottelua viimeistellen 11 maalia ennen siirtoaan takaisin Yhdysvaltoihin.


title: Alain LeRoy Locke

text: Alain LeRoy Locke (13. syyskuuta 1885 – 9. kesäkuuta 1954) oli yhdysvaltalainen kirjailija, filosofi, opettaja ja taiteiden suosija. "The Black 100" -julkaisu listasi Locken 36. merkittävimmäksi afroamerikkalaiseksi henkilöksi. Locke sai Rhodes-stipendin vuonna 1907 ja oli ensimmäinen stipendin saanut afroamerikkalainen. Hän oli vuosina 1919–1934 tapahtuneen, Harlemin renessanssiksi kutsutun kulttuurisen kuohunnan filosofinen arkkitehti.


title: Alain LeRoy Locke

text: Locke syntyi Philadelphiassa, Pennsylvaniassa 13. syyskuuta 1886. Hänen äitinsä oli Mary Hawkins Locke (1853–1922) ja isänsä Pliny Ishmael Locke (1850–1892). Hän opiskeli Philadelphian Central High Schoolissa ja valmistui luokkansa toiseksi parhaana. Locke opiskeli Harvardin yliopistossa englantia ja filosofiaa. Hän kuului opiskelijajärjestö Phi Beta Kappaan. Locke valmistui Harvardista vuonna 1907. Hän pyrki useisiin Oxfordin yliopiston collegeihin, mutta häntä ei hyväksytty opiskelijaksi hänen rotunsa takia. Lopulta hänet hyväksyttiin opiskelijaksi Hertford Collegeen, jossa hän opiskeli vuosina 1907–1910 kirjallisuutta, filosofiaa, kreikkaa ja latinaa. Vuonna 1910 hän opiskeli filosofiaa Berliinin yliopistossa.


title: Alain LeRoy Locke

text: Locke sai paikan Englannin avustavana professorina Howardin yliopistossa, Washingtonissa. Työskennellessään Howardin yliopistossa hän liittyi Phi Beta Sigma -järjestöön. Locke palasi Harvardiin vuonna 1916 työskennelläkseen väitöskirjansa "The Problem of Classification in the Theory of Valuen" parissa. Työssä hän tarkastelee mielipiteiden syitä ja sosiaalisia vääristymiä ja tulee siihen johtopäätökseen, että nämä eivät ole objektiivisisesti oikein tai väärin, eivätkä näin ollen ole universaaleja periaatteita. Locke valmistui tohtoriksi vuonna 1918, minkä jälkeen hän palasi Howardin yliopistoon filosofisen tiedekunnan johtajaksi. Hän työskenteli virassa kunnes jäi eläkkeelle vuonna 1953.


title: CONCACAF:n karsinnat jalkapallon maailmanmestaruuskilpailuihin 1998

text: Vuoden 1998 jalkapallon MM-kilpailujen karsintoihin osallistui 30 maata Pohjois- ja Keski-Amerikan sekä Karibian maanosaliitosta CONCACAF:sta. Joukkueet karsivat maanosan kolmesta kiintiöpaikasta Ranskassa pelattuun MM-lopputurnaukseen. Karsinnat pelattiin vuosina 1996–1997.


text: Alueen kuusi FIFA-rankingin parasta maata – Meksiko, Yhdysvallat, Costa Rica, Honduras, El Salvador ja Kanada – pääsivät suoraan kolmannelle kierrokselle. Muut joukkueet jaettiin Karibian ja Keski-Amerikan karsintalohkoihin, joissa ne karsivat pääsystä jatkokierroksille.


text: CONCACAF:n alueelta MM-kisoihin selviytyivät Meksiko, Yhdysvallat ja Jamaika.


text: Karsintakierroksella heikoiten FIFA-tankingissa sijoittuneet maat pelasivat kaksoisottelut ensimmäiselle kierrokselle pääsystä.


text: Toiselle kierrokselle pääsivät suoraan Keski-Amerikan maat Nicaragua, Belize, Guatemala ja Panama.


text: Kolmannella kierroksella joukkueet jaettiin kahteen kolmen joukkueen lohkoon. Lohkovoittajat ja toiseksi sijoittuneet selviytyivät karsinnan viimeiselle kierrokselle.


text: Karsintojen viimeisellä kierroksella kuusi parasta maata pelasivat kaksinkertaisen sarjan, jonka kolme parasta maata selviytyivät MM-lopputurnaukseen.


text: Meksiko, USA ja Jamaika selviytyivät MM-lopputurnaukseen.


title: Ensisilmäyksellä (1. tuotantokausi)

text: Carter Baysin ja Craig Thomasin luoman yhdysvaltalaisen "Ensisilmäyksellä" -tilannekomediasarjan ensimmäinen tuotantokausi käynnistyi Yhdysvalloissa CBS-televisiokanavalla 19. syyskuuta 2005. Tuotantokausi sisältää 22 jaksoa, ja sen päätösjakso esitettiin CBS:llä 15. toukokuuta 2006. Sarjan ohjaajana oli läpi koko ensimmäisen tuotantokauden Pamela Fryman.


title: Ensisilmäyksellä (1. tuotantokausi)

text: Tuotantokauden ensimmäisessä jaksossa Ted Mosby (ääninäyttelijänään Bob Saget) alkaa kertoa vuonna 2030 tyttärelleen Pennylle (Lyndsy Fonseca) ja pojalleen Lukelle (David Henrie) tarinaa siitä, miten hän tapasi heidän äitinsä. Tedin kertomus johdattaa sarjan tapahtumat vuoteen 2005, jolloin Ted (roolissa Josh Radnor) oli 27-vuotias arkkitehtina työskentelevä poikamies Manhattanilla. Ted asuu yhdessä kahden parhaan collegessa tapaamansa ystävän, Marshall Eriksenin (roolissa Jason Segel) ja Lily Aldrinin (roolissa Alyson Hannigan) kanssa. Marshall opiskelee asianajajaksi, ja hänen kanssaan collegesta lähtien seurustellut Lily työskentelee lastentarhanopettajana. Marshall kosii Lilyä ensimmäisessä jaksossa. Tämän seurauksena Ted alkaa pohtia avioliittoa ja haluaa löytää elämänkumppaninsa, mistä hänen ystävänsä, vauhdikasta poikamieselämää Manhattanilla viettävä naistenmies Barney Stinson (roolissa Neil Patrick Harris) ei pidä. Ted alkaa etsiä sielunkumppaniaan ja tapaa nuoren, reportterina työskentelevän Robin Scherbatskyn (roolissa Cobie Smulders). Ted rakastuu nopeasti Robiniin, joka ei kuitenkaan halua aloittaa seurustelusuhdetta hänen kanssaan, mutta he päättävät pysyä ystävinä. Ted alkaa pian tapailemaan leipomossa työskentelevää Victoriaa, joka muuttaa Saksaan työtarjouksen perässä. He yrittävät pitää kaukosuhdettaan yllä, mutta yhä Robiniin rakastunut Ted valehtelee Robinille eronneensa Victoriasta. Victoria ja Ted eroavat, mutta mielensä pahoittanut Robin alkaa pitämään etäisyyttä Tediin. Lily sen sijaan haluaisi työskennellä taidemaalarina ja vastaanottaa työtarjouksen San Franciscosta kertomatta Marshallille. He ajautuvat riitaan ja purkavat kihlauksensa.


title: Ensisilmäyksellä (1. tuotantokausi)

text: Kriitikoiden keskuudessa sarja sai ristiriitaisen vastaanoton. Rotten Tomatoes -sivuston mukaan tuotantokausi sai 56% positiivisen arvion. Tästä huolimatta sarja huomioitiin television parhaimmistoon muun muassa "Time"- ja "Chicago Tribune" -lehdissä. Yhdysvalloissa tuotantokauden 22 jaksoa keräsivät keskimäärin 9,47 miljoonaa katsojaa, ja se oli 51. katsotuin prime time -esitysaikaan lähetetty televisiosarja Yhdysvalloissa. Kauden avausjaksoa seurasi 10.94 katsojaa, ja päätösjakso keräsi 8.64 katsojan yleisön.


title: Ensisilmäyksellä (1. tuotantokausi)

text: "Pääartikkeli:" Luettelo televisiosarjan Ensisilmäyksellä hahmoista


title: Ensisilmäyksellä (1. tuotantokausi)

text: "Pääartikkeli:" Luettelo televisiosarjan Ensisilmäyksellä jaksoista


title: M/S Moby Tommy

text: M/S Moby Tommy on italialaisen rahtivarustamon Moby Linesin omistama ro-ro-autolautta. Tällä hetkellä laiva liikennöi Livorno–Olbia -reitillä. Samsung Heavy Industries rakensi aluksen Geojen telakallaan alun perin kreikkalaiselle Minoan Linesille nimellä MS Ariadne Palace. Vuonna 2006 Minoan Lines myi kaikki Samsungin valmistamat aluksensa, mukaan lukien MS Ariadne Palacen.


title: Pannumyssy

text:
Pannumyssy on tee- tai kahvikannun lämpimänä pitävä paksu tekstiilihuppu. Se on saanut alkunsa englantilaisesta teenjuontikulttuurista, ja englannin kielellä sitä kutsutaankin nimellä "tea cosy". Suomessa pannumyssyä käytettiin yleisimmin 1900-luvun puolenvälin paikkeilla, jolloin suosittiin kahvipannussa keitettyä pannukahvia.
Sittemmin pannumyssyn tarvetta ovat vähentäneet suodatinkahvia valmistavan kahvinkeittimen lämpölevy ja termoskannu sekä teetarjoilussa teepussien käyttö.


title: Pannumyssy

text: Pannumyssyjä on saatavana valmiina, mutta juuri oman tarjoilukannun tai -pannun ympärille sopivin pannumyssy on syntyy usein itse ommeltuna käsityönä. Pannumyssy voi olla tehty kuosiltaan yhteensopivaksi pöytäliinan, ikkunaverhojen, keittiöpyyhkeiden, uunikintaan tai esiliinan kanssa.


title: Pannumyssy

text: Pannumyssyn lämmöneristyksen parantamiseksi sen sisään voi ommella paksun vanu- tai vaahtomuovikerroksen tai lämpöä tehokkaasti heijastavaa silityslautakangasta. Pesun helpottamiseksi pannumyssyn eristävät sisäkerrokset voi tehdä irrotettaviksi.


title: Pannumyssy

text: Pannumyssyssä voidaan käyttää hyvin monia käsityötekniikoita, kuten tilkkutyötä, applikaatiota, huovutusta, ompelua, neulontaa ja kirjontaa. Pannumyssyjä on tehty myös muun muassa tuohesta.


title: Pannumyssy

text: Pannumyssyn arvellaan kulkeutuneen Eurooppaan 1600-luvulla Intiasta. Siitä tuli suosittu Englannissa 1800-luvulla iltapäiväteekulttuurin yleistyessä. Suomessa pannumyssyt ovat suosituimmillaan 1930-luvun kahvikutsuilla.


title: Pannumyssy

text: Muotoilija Timo Sarpanevan ensimmäinen kansainvälisesti palkittu työ oli Milanon triennaalissa 1951 hopeaa saanut pannumyssy. Siellä esineen käyttötarkoitusta ei kuitenkaan ymmärretty, jolloin Suomen-osaston näyttelyarkkitehtina toiminut Tapio Wirkkala veti myssyn päähänsä ja kertoi, että se on suomalainen karnevaalihattu. Tarina otettiin todesta, ja Sarpanevan pannumyssy palkittiinkin päähineenä.


title: IHS

text: IHS voi tarkoittaa seuraavia:


title: Muonion seurakunta

text: Muonion seurakunta on Muonion kunnassa Lapissa toimiva Suomen evankelis-luterilaisen kirkon seurakunta. Se kuuluu Lapin rovastikuntaan Oulun hiippakunnassa. Seurakunnassa oli vuoden 2013 lopussa noin 2 030 jäsentä. Vakinaista henkilökuntaa oli vuonna 2012 kuusi.


title: Muonion seurakunta

text: Seurakunnan vuonna 1822 valmistunut kirkko on kuntakeskuksessa kuten myös seurakuntakeskus.


title: Muonion seurakunta

text: Kirkon pääoven välittömässä läheisyydessä sijaitsee muoniolaisten sankarihautausmaa, jonka yhteyteen on vuonna 1958 paljastettu muistomerkki ”Sotaanlähtö”. Punaruskeasta graniitista valmistetun muistomerkin on suunnitellut taiteilija Viljo Aalto ja toteuttanut Peipohjan kivenhakkaamo. Sankaripatsaan aiheena on isä ja äiti, joiden kädet siunaavat lapsia. Teksti kuuluu: ”Isänmaan puolesta 1939–1944”.


title: Muonion seurakunta

text: Muonion tultua vuonna 1812 omaksi kirkkoherrakunnaksi perustettiin Muonion vanha hautausmaa, joka on kirkon lähellä. Hautausmaahan on haudattu viimeinen vainaja vuonna 1896, jonka jälkeen Reuhalan hautausmaa otettiin käyttöön. Niin sanottu kirkkotarhan hautausmaa otettiin uudelleen käyttöön vuonna 1983 Reuhalan hautausmaan käytyä ahtaaksi.


title: Muonion seurakunta

text: Muoniolaisia on haudattu lisäksi Kihlangin ja Kätkäsuvannon hautausmaille, sekä Akamellan hautausmaalle ennen kirkkotarhan hautausmaata. Akamellan hautausmaa sijaitsee Ruotsin puolella Muonion kirkonkylältä noin kuusi kilometriä pohjoiseen Muonionjoen jokitörmällä.


title: Muonion seurakunta

text: Apupapit ja armovuoden saarnaajat


title: Muonion seurakunta

text: Kirkkoherrat


title: Muonion seurakunta

text:
Ylimääräiset papit
Tuomiokapitulin päätöksen mukaan Muonion ja Enontekiön seurakunnilla on vuoden 2010 alusta lukien yhteinen kirkkoherra.


title: Arques (Pas-de-Calais)

text: Arques on kunta Pohjois-Ranskassa Pas-de-Calais’n departementissa. Arques on tullut tunnetuksi Arc International kristallitehtaasta. Tehdas on perustettu vuonna 1825, ja se on edelleen suuri käyttölasien valmistaja. Yrityksellä on 8 000 työntekijää. Kunnan nähtävyys on Ranskan ainoa laivahissi, "Les Fontinettes". Hissi on valmistunut vuonna 1887.


title: Drugstore Cowboy

text: Drugstore Cowboy on Gus Van Santin ohjaama yhdysvaltalainen rikoselokuva vuodelta 1989. Käsikirjoitus perustuu James Foglen 1970-luvun alkuvuosiin sijoittuvaan omaelämäkerralliseen romaaniin. Pääosaa näyttelee Matt Dillon, muissa keskeisissä osissa näyttelevät Kelly Lynch, Heather Graham ja William S. Burroughs. Elokuva oli Van Santin läpimurtoelokuva.


title: Drugstore Cowboy

text: Elokuvaa tehtäessä Foglen romaania ei ollut vielä julkaistu, ja se julkaistiin 1990, jolloin Fogle oli vapautunut vankilasta. Romaanin henkilöiden tavoin Fogle oli käyttänyt ja myynyt pitkään huumeita.


title: Drugstore Cowboy

text: Tarina kuvaa Bob Hughesia (Matt Dillon) ja joukkoa muita huumeriippuvaisia matkalla poikki Yhdysvaltojen luoteisosan Pacific Northwestin vuonna 1971. He hankkivat huumeensa ryöstämällä apteekkeja ja sairaaloita. Traagisen tapahtuman jälkeen Bob yrittää lopettaa huumeiden käytön, mutta huomaa että kyse on enemmänkin irtautumisesta huumausaineiden käyttäjän elämäntavasta kuin pelkästään huumeista irtautumisesta.


title: Drugstore Cowboy

text: Elokuvan musiikki on julkaistu albumina "Drugstore Cowboy"


title: Drugstore Cowboy

text: Yhdysvalloissa kriitikot suhtautuivat elokuvaan sen tullessa ensi-iltaan hyvin myönteisesti, ja se nousi sekä Gene Siskelin että Roger Ebertin vuoden 1989 topten-listalle. Rotten Tomatoes -sivustolla tomatometrin yhteenveto on sataprosenttisen myönteinen, ja 27 kriitikon pisteet ovat keskimäärin 8/10.


title: Drugstore Cowboy

text: "The New York Timesin" kriitikot valitsivat "Drugstore Cowboyn" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Drugstore Cowboy

text: "Drugstore Cowboy" on saanut Yhdysvalloissa seuraavia palkintoja:


title: Molindoni

text: Molindoni ("Moban") on antipsykoottinen lääke eli neurolepti. Se ei ole ollut Suomessa juurikaan lääkityskäytössä, sillä kotimaiset lähteet (kirjalliset tai Internet) eivät sitä tunne. Verkkolähdeviitteen mukaan sen käyttö on päättynyt myös Yhdysvalloissa.


title: Uinnin maailmanmestaruuskilpailut 1991

text: Uinnin pitkän radan maailmanmestaruuskilpailut järjestettiin vuonna 1991 Australian Perthissä 3.–13. tammikuuta. Kilpailujen järjestäjänä toimi Kansainvälinen uimaliitto FINA. Kilpailulajeina olivat ratauinti, avovesiuinti, uimahypyt, taitouinti ja vesipallo.


title: Uinnin maailmanmestaruuskilpailut 1991

text: Isäntämaa


title: Georg von Rosen

text: Johan Georg Otto von Rosen (13. helmikuuta 1843 Pariisi, Ranska – 3. maaliskuuta 1923 Tukholma, Ruotsi) oli ruotsalainen kreivi ja taidemaalari, joka tunnetaan parhaiten historiamaalauksistaan ja juhlavista muotokuvistaan.


title: Georg von Rosen

text: Georg von Rosen kuului von Rosenin aatelissukuun. Hänen isoisänsä isoisä, kenraali Gustaf Fredrik von Rosen oli saanut vuonna 1751 kreivin arvon. Georg von Rosenin isä oli ”Ruotsin rautateiden isänä” tunnettu rakennuttaja Adolf Eugène von Rosen. Von Rosen vietti elämänsä ensimmäiset vuodet Pariisissa, mutta hänen perheensä palasi Ruotsiin helmikuun vallankumouksen myötä vuonna 1848 hänen ollessaan viisivuotias. Hän opiskeli ensin John Arseniuksen yksityisoppilaana ja vuodesta 1854 alkaen kuninkaallisen taideakatemian alakoulussa sekä vuodesta 1857 akatemian antiikkikoulussa. Hän debytoi akatemian taidenäyttelyssä vuonna 1860. Vuosina 1861–1862 von Rosen opiskeli Leipzigissa ja Weimarissa, ja vuoden 1862 Lontoon maailmannäyttelyssä hän tutustui belgialaisen Hendrik Leysin historiamaalauksiin. Von Rosen vieraili Antwerpenissa Leysin luona. Seuraavina vuosina hän kiersi myös Lähi-idässä. Vuosina 1866–1871 hän matkusti taideakatemian stipendillä Euroopassa ja asui muutaman vuoden ajan Brysselissä sekä Münchenissä kunnes palasi Tukholmaan. Hän teki vielä 1873–1874 opintomatkan Pariisiin, 1880 Pariisiin ja Madridiin sekä 1901–1903 Lähi-itään.


title: Georg von Rosen

text: Von Rosen maalasi ensimmäiset Ruotsin historiaan liittyneet maalauksensa jo 1860-luvun alussa. Vuoden 1866 pohjoismaisessa taidenäyttelyssä hän sai huomiota Lähi-idän matkansa jälkeen tekemillään akvarelleilla. Hänestä tuli 1872 taideakatemian jäsen ja 1874 piirustustaidon apulaisprofessori. Hän toimi hahmopiirtämisen ja maalaustaidon professorina 1880–1908 sekä akatemian johtajana 1881–1887 ja 1893–1898. Tiukan kurin vaalijana hän joutui konfliktiin eräiden nuorten taiteilijoiden kanssa ja hänen ensimmäisen johtajakautensa aikana Anders Zorn ja Bruno Liljefors lähtivät protestiksi akatemiasta. Von Rosen vihittiin vuonna 1900 Uppsalan yliopiston kunniatohtoriksi ja hänet valittiin 1903 Ruotsin akatemian jäseneksi, mutta hän kieltäytyi jälkimmäisestä tehtävästä. Hän pysyi koko ikänsä naimattomana.


title: Georg von Rosen

text: Von Rosenin keskeisimmät teokset ovat Ruotsin historiaan liittyviä historiamaalauksia. Hänen on sanottu mullistaneen historiamaalauksen Ruotsissa historialliseen tarkkuuteen pyrkineillä töillään. Hän valitsi aiheensa usein unioniajalta tai Vaasa-ajalta. Von Rosenin tunnettuja historiamaalauksia ovat muun muassa "Kansanjoukko kuljettaa Engelbrektin ruumiin Mellösan kirkolle" (1861), "Sten Sture vanhemman saapuminen Tukholmaan Brunkebergin taistelun jälkeen" (1864), "Eerik XIV ja Kaarina Maununtytär" (1871), "Kaarina Maununtytär Eerik XIV:n luona vankilassa" (1881), "Tuhlaajapoika" (1885), "Kuningatar Dagmarin kuolleistaherääminen" (1899) sekä pitkän työn tuloksena syntynyt "Sfinxi" (1887–1907).


title: Georg von Rosen

text: Von Rosen maalasi 1870-luvulta alkaen myös monia huomattavia merkkihenkilöiden muotokuvia, joihin kuuluvat muun muassa muotokuvat kuningas Oskar II:sta (1875) ja tutkimusmatkailija A. E. Nordenskiöldistä (1886), joka on kuvattu seisomassa napajäällä. Lisäksi hän teki akvarelleja ja grafiikkaa.


title: Angelica Kauffmann

text: Angelica Kauffmann (koko nimeltään Maria Anna Angelica Catharina Kauffmann; 30. lokakuuta 1741 Chur – 5. marraskuuta 1807 Rooma) oli sveitsiläissyntyinen itävaltalainen taidemaalari, joka teki merkittävän uran Lontoossa ja Roomassa. Hän on yksi 1700-luvun tunnetuimmista naispuolisista taide- ja muotokuvamaalareista.


title: Angelica Kauffmann

text: Hänen tyylinsä sijoittuu klassismin ja sentimentaalisuuden välimaastoon.


title: Angelica Kauffmann

text: Itävaltalaisen Sveitsiin asettuneen Churin piispan hovimaalarin Johann Joseph Kauffmannin tytär aloitti maalaamisen jo nuorena. Hänen äitinsä Cleophea Lutz oli kätilö. Vuonna 1752 hänen perheensä asettui Comoon, jossa hänen isästään tuli sveitsiläistaustaisen Salisin kreivin hovimaalari. Hän kehitti ihmelapsen lahjojaan ja oppi taidetta Comojärven rannalla ja Milanossa, jossa hän erikoistui muotokuvamaalaukseen ja opiskeli musiikkia. Hänen isänsä huolehti hänen koulutuksestaan ja hänen äitinsä opetti hänelle saksaa ja italiaa sekä myöhemmin ranskaa. Kauffmann maalasi ensimmäisen omakuvansa 1753 kahdentoista vuoden iässä. Vuosina 1754–1757 perhe matkusteli Italiassa ja he pysähtyivät Milanossa itävaltalaisen kenraalikuvernöörin (Milano kuului tuolloin Itävaltaan) luona ja Esten herttuan palatsissa.


title: Angelica Kauffmann

text: Kun hänen äitinsä kuoli Milanossa vuonna 1757, Kauffmann asettui isänsä synnyinmaille Bregenzerwaldiin lähellä Schwarzenbergiä Vorarlbergissä. Tältä ajalta on peräisin useita hänen nuoruuden töitänsä ja hän maalasi isänsä pyynnöstä kirkon freskoihin apostolit Giovanni Battista Piazzettaa mukaillen (hänen isänsä maalasi tähän aikaan tulen tuhoaman kirkon sisätiloja). Tämä jäi hänen ainoaksi freskokseen. Saatuaan tämän työn valmiiksi Angelica Kauffman lähti vuosina 1757–1759 Meersburgiin ja Tettnangiin, tehden siellä muotokuvia muun muassa Konstanzin ruhtinaspiispasta kardinaali Franz Konrad von Rodtista ja kreivi Montfortin perheestä. Hän palasi Italiaan isänsä kanssa vuonna 1760 opiskellakseen paremmin antiikkia ja renessanssin taidetta. He asuivat Milanossa, Modenassa ja Parmassa ja 9. kesäkuuta 1762 he saapuivat Firenzeen. 5. lokakuuta 1762 Angelica Kauffmann nimitettiin Bolognassa Accademia Clementina di Bolognan kunniajäseneksi ja viisi päivää myöhemmin hän sai Accademia di Disegnon päästötodistuksen. Tammikuusta 1763 vuoteen 1766 asti Angelica Kauffmann asui isänsä kanssa Roomassa. Tuona aikana hän teki monia moitokuvia, joihin kuului tuolloin Roomassa asuneen Johann Joachim Winckelmannin muotokuva. Samalla hän matkusti Napoliiin ja Ischiaan välillä 6. heinäkuuta 1763 – 12. huhtikuuta 1764. Hän teki useita kopioita Palazzo Capodimontessa ja hän kiitti muotokuvalla Napolin kuningasta Ferdinand I:stä, joka oli tuolloin vielä lapsi. Napolissa oleskelleet monet englantilaiset löysivät Angelica Kauffmannin tuolloin. Oleskellessaan Napolissa hän teki näyttelijä David Garrickin muotokuvan, joka oli niin tyytyväinen tauluun, että antoi Angelican isän lähettää sen Lontooseen "Society of Artists" -järjestön taidenäyttelyyn. Tästä alkoi hänen kuuluisuutensa Lontoossa.


title: Angelica Kauffmann

text: Angelica Kauffmann hyväksyttiin Rooman Accademia di San Lucan jäseneksi 5. toukokuuta 1765. 1. heinäkuuta 1765 hän meni Venetsiaan Bolognan kautta.


title: Angelica Kauffmann

text: Lady Wentworthin kutsusta hän matkusti isänsä kanssa Lontooseen, jonne he saapuivat 22. kesäkuuta 1766 ja jossa heillä oli käytössään asunto, josta näki Charing Crossin Suffolk Streetille. Hän vieraili Joshua Reynoldsin ateljeessa 30 kesäkuuta. Taiteilijat tekivät toisistaan muotokuvat. Hän saavutti suuren maineen, mutta hänellä oli epäonni joutua kiehtovan, Hornin kreivin nimellä tunnetun ruotsalaisen huijaamaksi, joka nai Angelican. Muutama kuukausi myöhemmin mies pakeni vaimonsa omaisuus mukanaan. Avioliitto mitätöitiin anglikaanisen kirkon päätöksellä 10. helmikuuta 1768.


title: Angelica Kauffmann

text: Angelica Kauffmann oli yksi Royal Academy of Artsin perustajista vuonna 1768.


title: Angelica Kauffmann

text: Heinäkuussa 1781 hän nai Lontoossa venetsialaisen taiteilijan Antonio Zucchin (1726–1795), joka oli Anglican tavoin menestynyt Englannissa ennen vetäytymistän Kirkkovaltioon. Avioitumisen jälkeen hän meni Schwarzenbergiin, Padovaan, Veronaan sekä Venetsiaan ja sinetöi maineensa Italiassa useilla erittäin huomattavilla teoksilla. Hänen isänsä kuoli tammikuussa 1782.


title: Angelica Kauffmann

text: Marraskuussa 1782 Angelica Kauffmann ja hänen aviomiehensä ostivat Roomasta ateljeen läheltä Trinità dei Montia. Taidemaalari Anton Raphael Mengsin entisestä talosta Via Sistina 72:ssa tuli kohtauspaikka taiteilijoille kuten myös heidän aristokratiasta tuleville mesenaateilleen. Keisari Joosef II kutsuttiin kunniavieraaksi, kuten myös Baijerin kruununprinssi, Saksi-Weimarin herttuatar Anna Amalia von Braunschweig-Wolfenbüttel, Johann Wolfgang von Goethe (vuonna 1787) ja Johann Gottfried Herder (vuosina 1788 ja 1789). Tämän viimeisimmän vuoksi Angelicaa sanottiin Euroopan sivistyneimmäksi naiseksi. Läheinen ystävyys kesti taiteen ostaja Johann Friedrich Reiffensteinin (1719-1793) kuolemaan asti.


title: Angelica Kauffmann

text: Vuonna 1792 Angelica maalasi mestarillisen omakuvan, jossa hän on Musiikin ja Maalaustaiteen risteyksessä. Teos on nykyään nähtävillä Moskovassa Puškin-museossa. Hänen miehensä Antonio Zucchi kuoli vuonna 1795, jonka jälkeen hän vetäytyi alkaen maalaamaan yhä enemmän ja enemmän uskonnolisia aiheita. Angelica Kauffmann kuoli 5. marraskuuta 1807 sairastettuaan vakavasti vuodesta 1805 alkaen.


title: Angelica Kauffmann

text: Hänet haudattiin Sant'Andrea delle Fratte -kirkkoon.


title: Eino Vesalainen

text: Eino Vesalainen (4. toukokuuta 1923 Käkisalmi – 10. kesäkuuta 2010 Hyvinkää) oli suomalainen taidemaalari ja -graafikko sekä merkittävä lasten ja nuorten taidekasvattaja.


title: Eino Vesalainen

text: Eino Vesalainen joutui lähtemään kotiseudultaan Käkisalmesta kolme kertaa evakkoon sodan jaloista ja hän oli Viipurinlahdella viimeisissä sodan taisteluissa rauhan tullessa vuonna 1944, kun vierestä kranaattitulessa meni paras ystävä. Vesalaisen tie kulki sodan jälkeen Kajaanin seminaarin opettajankoulutuksen kautta Suomen taideakatemian kouluun, jossa hän opiskeli vuosina 1950–1952 opettajinaan muun muassa taidemaalarit Sam Vanni, Erkki Koponen, Aarre Heinonen ja graafikko Aukusti Tuhka. 1950-luvun alussa Vesalainen teki opintomatkan Pariisiin. Opintojensa jälkeen Vesalainen asettui aluksi Askolan Vahijärvelle kansakoulunopettajaksi, mutta muutti Hyvinkäälle vuonna 1957 puolisonsa Heleenan kanssa. Vesalainen tuli 1950-luvun lopussa ja 1960-luvun alussa tunnetuksi informalistisella metalligrafiikallaan, josta hän sai Valtion palkinnon 1965. 1950- ja 1960-luvuilla Vesalainen opetti lukuisilla kesäisillä maalauskursseilla Suomen kansakoulujen opettajia ja kuntien nuoriso-ohjaajia. Samanaikaisesti hän oli aloittanut aluksi Askolan kunnassa ja sitten Hyvinkään Ahdenkallion kyläkoulussa päämäärätietoisen lasten taidekasvatuksen. Vuonna 1970 Vesalainen ideoi Hyvinkäälle ensimmäisen lasten kansainvälisen maalauskilpailun, jonka Hyvinkään kaupunki päätti järjestää 1971. Eino Vesalainen valittiin ensimmäisten joukossa läänintaiteilijaksi vuonna 1974 ja hän toimi pitkän uran Uudenmaan läänintaiteilijana vuosina 1974–1984 vaikuttaen merkittävästi taidekasvatuksen suuntaan Suomessa.


title: Eino Vesalainen

text: Vuonna 1980 Eino Vesalaisen ideoimana ja päämäärätietoisesti ajamana Hyvinkäälle perustettiin yhdessä Suomen opetusministeriön ja Hyvinkään kaupungin kanssa Lasten ja nuorten kansainvälinen taidekeskus. Eino Vesalaisen unelma oli toteutunut ja hän korosti aina, että lasten taide on mahdollisuus kansainvälisen rauhan siltojen rakentamiseen ja että lapsi on itsenään peili, aikuisen tulee antaa lapselle luovuuden mahdollisuus ilman ennakkoasenteita. Eino Vesalainen piti lasta yhteiskunnan tärkeänä osana ja lasten luovuutta merkittävänä kulttuurin tekijänä, josta aikuiset voivat oppia hyvin paljon. Vuosien saatossa kilpailusta kehittyi kymmenien tuhansien lasten ja nuorten näyttelyiden ja kokoelmien aarteisto Lasten ja nuorten taidekeskuksen säätiöön Villa Arttuun Hyvinkäälle. Vesalaiselle myönnettiin ensimmäinen Lastenkulttuurin valtionpalkinto vuonna 1981 ja kansainvälinen Nehru-palkinto vuonna 1993.


title: Eino Vesalainen

text: Pitkän yli 50 vuotta kestäneen taiteilijauransa aikana Eino Vesalainen nousi suuren yleisön tietoisuuteen modernin mustavalkografiikkansa myötä Suomen taiteen kotimaisissa ja kansainvälisissä jurytetuissa näyttelyissä 1960-luvulla. 1970–1990-lukujen aikana Vesalainen teki suuren puupiirrosgrafiikan sarjan sekä kivipiirroksia.


title: Eino Vesalainen

text: Grafiikan lisäksi Vesalainen teki myös uran taidemaalarina. Vesalainen ei maalauksissaan rajoittunut yhteen ismiin tai suuntaukseen. Uuden etsiminen perinteitä kunnioittaen oli hänelle aina ensisijainen päämäärä. Eino Vesalaisen laajasta tuotannosta surrealistinen kausi ja ekspressionistinen kausi ovat keskeinen osa hänen tuotantoaan. Vesalainen lahjoitti merkittävät kokoelmat grafiikkaansa muun muassa Hyvinkään taidemuseolle, Keski-Suomen aluemuseolle ja Kaunialan sotavammasairaalalle sekä 20 maalauksen Heleena ja Milko Vesalaisen kokoelman Askolan kunnalle. Vesalaiselle myönnettiin täysi valtion taiteilijaeläke vuonna 1983.


title: Italialaiset kengät

text: Italialaiset kengät on ruotsalaisen kirjailijan Henning Mankellin vuonna 2006 ilmestynyt romaani. Kirja kertoo Frederik Welin -nimisestä entisestä kirurgista, joka on vetäytynyt viettämään yksinäistä vanhuutta pieneen taloon saaristossa. Hänen menneisyydessään tekemänsä virheet vaivaavat häntä, ja tilanne kärjistyy kun hänen vuosikymmenten takainen naisystävänsä ilmestyy yllättäen saarelle vaatimaan vastauksia vanhoihin kysymyksiin.


title: Erikoistilanteet jääkiekossa

text: Erikoistilanteet jääkiekossa ovat pelitilanteita, joissa tilanne poikkeaa tavallisesta pelitilanteesta. Erikoistilanteen aiheuttaa toisen joukkueen rike tai jäähy. Erikoistilanteiden merkitys peliin on suuri, ja ne saattavat muuttaa ottelujen suuntaa. Siksi valmentajat usein korostavat erikoistilanteiden merkitystä ja niitä harjoitellaan paljon. Monissa joukkueissa on myös erikoistilanteisiin erikoistuneita pelaajia.


title: Erikoistilanteet jääkiekossa

text: Toinen joukkue pääsee pelaamaan ylivoimaa silloin, kun toisen joukkueen pelaaja rikkoo sääntöjä tekemällä jäähyn arvoisen rikkeen. Tällöin rikkeen tehnyt pelaaja joutuu jäähylle ja toisella joukkueella on tällöin kentällä yksi pelaaja enemmän. Ylivoima kestää kaksi minuuttia, mutta se päättyy jos ylivoimalla pelaava joukkue onnistuu tekemään maalin. On kuitenkin olemassa poikkeustapauksia, kuten esimerkiksi ottelurangaistukset jolloin rikkeen tehnyt pelaaja ajetaan kentältä eikä hän saa pelata enää ottelun aikana, ylivoima kestää viisi minuuttia ja se ei pääty ylivoimalla pelaavan joukkueen maalista. Ylivoima on useimmin 5 vastaan 4 tilanne, mutta se saattaa myös olla 5vs3 (kaksi saman joukkueen pelaaja on ottanut rangaistuksen, jolloin toinen joukkue pelaa kahden pelaajan ylivoimalla) tai 4vs3 (toisesta joukkueesta kaksi pelaajaa ja toisesta yksi pelaaja on ottanut jäähyn). Ylivoima on normaalitilannetta (5vs5) selvästi parempi tilaisuus tehdä maali ja sen aikana joukkueen tarkoitus onkin maalinteko.


title: Erikoistilanteet jääkiekossa

text: Ylivoimalla kentällä ovat useimmin joukkueen parhaimpiin kuuluvat pelaajat, jotka ovat hyviä maalintekijöitä ja omaavat hyvän pelikäsityksen. Useimmiten joukkueissa on kaksi ylivoimaketjua.


title: Erikoistilanteet jääkiekossa

text: Alivoima on päinvastainen tilanne kuin ylivoima, alivoimaa pelaa se joukkue jonka pelaaja on saanut jäähyn. Alivoimaa pelaavat usein työteliäät, puolustusvoittoisemmat pelaajat, harvoin hyökkääviltä ominaisuuksiltaan parhaat pelaajat. Monet pelaajat ovat erikoistuneet juuri alivoimapeliin ja heitä kutsutaan muun muassa "työmyyriksi" ja "puurtajiksi". Joskus myös hyökkäysominaisuuksiltaan erinomaiset pelaajat pelaavat alivoimaa. Alivoimalla olevan joukkueen ensisijainen tarkoitus on estää vastustajajoukkueen maali mutta myös alivoimalla tehdään maaleja, joskin harvoin. Alivoimalla pelaavalla joukkueella ei ole käytössä pitkää kiekkoa, joten joukkue saa purkaa kiekon vastustajan päätyyn omalta alueeltaan, ilman että se vihellettäisiin pitkäksi kiekoksi.


title: Erikoistilanteet jääkiekossa

text: Myös alivoimapeliin joka joukkueella on yleensä kaksi kentällistä.


title: Erikoistilanteet jääkiekossa

text: Tasavajaalla molemmilla joukkueilla on yksi tai kaksi pelaajaa kärsimässä rangaistusta, joten tasavajaalla pelataan joko neljällä neljää vastaan tai kolmella kolmea vastaan.


title: Erikoistilanteet jääkiekossa

text: Rangaistuslaukaus tuomitaan, jos puolustava pelaaja rikkoo hyökkäävää pelaajaa kun tämä on läpiajossa. Rangaistuslaukauksessa rikottu pelaajaa yrittää tehdä maalin vastustajan maalivahtia vastaan ja sen aikana kentällä ovat vain laukoja ja maalivahti. Hyökkääjä lähtee luistelemaan kohti maalia keskialueelta ja päättää yrityksensä laukaukseen. Pelaaja saa yrittää harhauttaa maalivahdin, mutta hän ei saa liikkua taaksepäin tai pyörähtää ympäri. Kiekko ei myöskään saa pysähtyä. Pelin aikana suoritettavassa rangaistuslaukauksessa rikotun pelaajan täytyy aina itse ampua rangaistuslaukaus, ellei hän loukkaannu tilanteessa.


title: Cameron Twynham

text: Cameron Twynham (s. 14. helmikuuta, 1996 Market Harborough, Leicestershire) on brittiläinen moottoriurheilija. Hän aloitti Karting-uransa vuonna 2009. Vuonna 2012 Twynham aloitti kilpa-uransa InterSteps Championship -sarjassa sijoittuen sarjan neljänneksi. Vuonna 2013 Twynham siirtyi European F3 Open -sarjaan saavuttamatta pisteitä. Vuonna 2014 Twynham jatkoi samassa sarjassa joka vaihtoi nimensä Euroformula Open -sarjaksi. Hän saavutti kauden aikana yhden kolmossijan ja 53 pistettä. Samana vuonna hän kilpaili Formula Renault 3.5 -sarjassa saavuttamatta pisteitä. Vuonna 2015 Twynham kilpailee Porsche Supercup -sarjassa.


title: Gustaf Cederström

text: Gustaf Olof Cederström (12. huhtikuuta 1845 Tukholma – 20. elokuuta 1933) oli ruotsalainen taidemaalari, joka tunnetaan pääasiassa historiamaalauksistaan, erityisesti Kaarle XII:n aikaan sijoittuvista.


title: Gustaf Cederström

text:
Gustaf Cederström kuului Cederströmin aatelissukuun. Hänen isoisänsä oli kenraaliamiraali Olof Rudolf Cederström, joka korotettiin vuonna 1819 kreiviksi. Gustaf Cederström itse oli vapaaherra. Hänen äitinsä oli af Ugglas -aatelissukua. Cederström kävi koulunsa Uppsalassa ja kirjautui vuonna 1863 yliopistoon. Hän palveli vuosina 1864–1870 aliluutnanttina Värmlannin jääkärirykmentissä, mutta jätti sen jälkeen myös sotilasuran omistautuen taiteelle. Hän opiskeli maalaamista 1867–1868 Ferdinand Fagerlinin johdolla Düsseldorfissa ja 1869–1870 Léon Bonnatin johdolla Pariisissa. Cederström löi itsensä läpi Ruotsin taidepiireissä vuosien 1870 ja 1873 Ruotsin taideakatemian näyttelyissä. Vuonna 1870 hänen töitään oli ensi kerran esillä myös Pariisin salongissa. Vuosina 1873–1887 hän asui vakituisesti Pariisissa.
Cederström siirtyi historiamaalaukseen 1870-luvun puolivälissä. Ensimmäinen yritys, vuonna 1877 Pariisin salongissa esillä ollut taulu Albrekt Mecklenburgilaisesta ei vielä menestynyt. Sen sijaan Cederströmin seuraava maalaus "" herätti suurta huomiota vuoden 1878 Pariisin maailmannäyttelyssä ja venäläinen suuriruhtinas Konstantin Konstantinovitš Romanov osti sen. Cederström teki taulusta 1883–1884 toisen version Ruotsin kansallismuseolle. Hän teki tämän jälkeen useita muitakin Kaarle XII:n aikaan liittyneitä historiamaalauksia sekä joitain Ruotsin keskiajan historiaan liittyneitä. Vuonna 1899 valmistunut "Pyhä Birgitta paavin edessä" oli hänen tuotannossaan siinä suhteessa poikkeuksellinen, että sen aihe liittyi muuhun kuin Ruotsin historiaan.


title: Gustaf Cederström

text: Isänmaallisten historiallisten näkymien ohella Cederström maalasi myös nykyaikaan sijoittuneita aiheita, joista tunnetuimmat liittyivät uskonnonharjoitukseen, kuten "Baptistikaste" (1886) ja "Pelastusarmeija" (1886). Lisäksi hän teki muotokuvia, kirjankuvituksia ja kuvasarjan Ruotsin armeijan univormuista. Vuonna 1891 Cederström sai toimeksiannon maalata Ruotsin kansallismuseon porrashuoneen seinämaalauksen, mutta hän luopui tehtävästä vuonna 1894 Carl Larssonin hyväksi, joka hänen mielestään oli esittänyt paremman kokonaissuunnitelman. Sen sijaan Cederström sai myöhemmin tehdä historia-aiheiset Helsingborgin raatihuoneen lasimaalaukset sekä Dramaten-teatterin lämpiön seinämaalauksen.


title: Gustaf Cederström

text: Cedertsröm valittiin 1878 taideakatemian jäseneksi ja nimitettiin 1888 professoriksi. Vuodesta 1899 hän toimi akatemian opetustoiminnan johtajana. Hän luopui viroistaan vuonna 1911 ja asui sen jälkeen kahden vuoden ajan Pariisissa. Hän julkaisi vanhoilla päivillään joukon muistelmakirjoja.


title: Moperoni

text: Moperoni ("Luvatren") on butyrofenoneihin lukeutuva, niin kutsuttu ensimmäisen polven eli tyypillinen antipsykoottinen lääke. Tämän lääkeaineen valmistaja oli "Cilag-Chemie AG", eli nykyinen Janssen-Cilag -lääkekonserni. Cilag-yhtiö on sijainnut alkujaan Sveitsin Schaffhausenissa.


title: Moperoni

text: Moperonin eduiksi katsottiin sen heikko, taikka lähes olematon sedatiivisuus. Väsyttämättömänä, sen ajateltiin olevan eduksi psykoottisuutta sairastaville, joilla oli estyneisyyttä. Tällöin moperonin tarkoitus oli vähentää syrjäänvetäytyväisyyttä ja edistää aktiivisuutta, kuten esim. eri päivätoimintoihin taikka terapeuttisiin ryhmiin osallistumista.


title: Moperoni

text: Nykyään moperoni on lääkityskäytöstä poistettu. Se omasi muiden tyypillisten, muiden tämän ryhmän riskien kuten antikolinergisten, ohella: EPS-oireiden riskin eli pseudo-Parkinsonismin vaaran. Maligni neuroleptioireyhtymä oli perin harvinainen, mutta sekin kuitenkin mahdollinen.


title: Moperoni

text: Moperonia voitiin annostella 5 ja 20 mg vahvuisina lääketableteina. Lisäksi oli käytössä lääketipat, joissa oli 5 mg vaikuttavaa ainetta/millilitraa kohden lääketippoja.


title: Moperoni

text: Aluksi moperonia voitiin antaa 15 mg/vrk. Annostusta suurennettiin portaittain, kunnes potilas sai lääkettä 60-90 mg/vrk. Sen jälkeen voitiin palata, taas takaisin pienempään annostukseen eli ylläpitohoitoon. Sen määrä saattoi olla 15-30 mg/vrk. Erityistä huomioitavaa: lääke tuli ottaa ennen ruokailua.


title: Moperoni

text: Lääkettä voitiin kombinoida eli yhdistellä, samanaikaisesti jonkin sedatoivan neuroleptin kesken, yleisimmin fentiatsiinien.


title: Eden Lake

text: Eden Lake on vuonna 2008 ensi-iltansa saanut brittiläinen kauhuelokuva, jonka on ohjannut James Watkins. Elokuva kertoo nuoresta pariskunnasta, joka joutuu metsäretkellään nuorisojoukon vainoamaksi.


title: Eden Lake

text: Pariskunta Jenny (Kelly Reilly) ja Steve (Michael Fassbender) lomailevat järven rannalla, jossa Steve suunnittelee kosivansa Jennya. Suunnitelmiin tulee kuitenkin muutos, kun rannalle saapuu joukko nuoria, jotka häiritsevät heitä esimerkiksi puhkomalla heidän autonsa renkaat. Steve tappaa vahingossa nuorisojoukon johtajan Brettin (Jack O’Connell) koiran, jolloin pariskunnasta tulee ajojahdin uhri.


title: Eden Lake

text: Internetsivusto Rotten Tomatoesin mukaan 83 % kriitikoista on antanut "Eden Lakelle" positiivisen arvosanan keskiarvolla 6,7/10. Keräys perustuu 24 arviointiin. Internet Movie Databasen 43 000 käyttäjää ovat antaneet elokuvalle keskiarvon 6,9/10, ja kolme IMDb:n henkilökuntaan kuuluvaa keskiarvon 5,3.


title: Matteo Trentin

text: Matteo Trentin (s. 2. elokuuta 1989 Borgo Valsugana) on italialainen maantiepyöräilijä. Hän aloitti harjoittelijana Quick Step -joukkueessa 2011 ja edusti samaa belgialaistallia vuoteen 2017 saakka. Kaudesta 2018 hän on ajanut Mitchelton-Scott-joukkueessa.


title: Matteo Trentin

text: Trentin on voittanut kaksi etappia Ranskan ympäriajossa. Vuoden 2013 kilpailussa hän voitti Lyoniin päättyneen 14. etapin ennen Michael Albasinia. Ranskan ympäriajossa 2014 hän kukisti Nancyyn päättyneellä seitsemännellä etapilla niukasti Peter Saganin. Hän voitti Pariisi–Tours-klassikon 2015 kukistettuaan loppukirissä irtiottokumppaninsa Tosh Van der Sanden. Hän voitti Pineroloon päättyneen 18. etapin Italian ympäriajossa 2016. Espanjan ympäriajossa 2017 hän voitti Tarragonaan päättyneen neljännen, Elpozo Alimentacioniin päättyneen kymmenennen, Tomaresiin päättyneen 13:nnen ja Madridiin päättyneen viimeisen etapin.. Hän voitti samana vuonna Pariisi–Toursin ennen Søren Kragh Andersenia.


title: Matteo Trentin

text: Trentin voitti maantieajon Euroopan-mestaruuden Glasgow'ssa 2018.


title: Matteo Trentin

text: Lähteet: Cyclingbase, Pro Cycling Stats, Cycling Archives


title: Tophits-FinnHits

text: Tophits-FinnHits oli vuosina 1978-1981 toiminut suomalainen levy-yhtiö. Yhtiötä johti Jorma Heliander. Tunnetuimpia yhtiölle levyttäneitä artisteja ovat Kai Lind, Enrico Canto, Keijo-Antero, Aikamiehet ja Aarno Raninen. Yhtiön tuotannon pääpaino oli iskelmämusiikissa, mutta se julkaisi myös rock-musiikkia muun muassa yhtyeiltä Moonlight, Johnny Savage & Riders ja Candy Kids.


title: Tophits-FinnHits

text: Tophits-FinnHits-levymerkin toiminnan päätyttyä Jorma Heliander jatkoi levyjen tuottamista toisen levy-yhtiönsä Heliander Productions puitteissa, joka toimi vuosina 1980-1982.


title: Tää liian hyvää on

text: Tää liian hyvää on on suomalaisen iskelmälaulaja Eija Sinikan singlejulkaisu vuodelta 1975. Levymerkki on PSO:n "Blue Master" ja singlen kaupallinen tunnus 45-BLU 753. Vinyylisinglejä on valmistettu Suomessa.


title: Tää liian hyvää on

text: Kappaleiden luettelotunnukset ovat MPS 428 ja 429.


title: Jalkapallon maailmanmestaruuskilpailujen 2014 loppuottelu

text: Vuoden 2014 jalkapallon maailmanmestaruuskilpailujen loppuottelu pelattiin Rio de Janeirossa sijaitsevalla Maracanã-stadionilla sunnuntaina 13. heinäkuuta 2014 kello 16.00 paikallista aikaa (22.00 Suomen aikaa). Ottelussa olivat vastakkain Saksa ja Argentiina. Se päättyi Saksan 1–0-voittoon.


text: Saksa (Länsi-Saksa) ja Argentiina ovat aikaisemmin kohdanneet MM-kilpailuiden finaalissa kaksi kertaa. Vuonna 1986 Meksikon kisoissa ottelu päättyi Argentiinan voittoon maalein 3–2 ja seuraavissa kisoissa Italiassa vuonna 1990 Länsi-Saksa voitti maailmanmestaruuden numeroin 1–0.


text: Saksa (Länsi-Saksa) on aikaisemmin pelannut MM-kisojen loppuottelussa seitsemän kertaa vuosina 1954, 1966, 1974, 1982, 1986, 1990 ja 2002. Mestaruuden Saksa on voittanut kolmasti, vuosina 1954, 1974 ja 1990. Argentiina puolestaan on pelannut finaalissa vuosina 1930, 1978, 1986 ja 1990. Mestaruuden joukkue voitti 1978 ja 1986.


text: Maracanã-stadion toimi toista kertaa jalkapallon maailmanmestaruuskilpailuiden ratkaisuottelun näyttämönä. Vuoden 1950 MM-kisojen päätösottelussa kohtasivat Brasilia ja Uruguay. Se ei kuitenkaan ollut varsinainen loppuottelu vaan sarjamuodossa pelatun neljän joukkueen loppusarjan viimeinen ottelu, joka ratkaisi maailmanmestaruuden. Brasilian häviämästä ottelusta tuli yksi maailman kaikkien aikojen legendaarisimmista jalkapallo-otteluista, joka tunnetaan nykyään nimellä Maracanaço.


text: Molemmat joukkueet voittivat kisoissa oman alkulohkonsa. Argentiina selvisi jatkoon puhtaalla pelillä kukistamalla Bosnia ja Hertsegovinan, Iranin sekä Nigerian. Saksa puolestaan voitti alkulohkossaan Portugalin ja USA:n, mutta pelasi tasan Ghanaa vastaan.


text: Toisella kierroksella Saksa pudotti jatkosta Algerian jatkoajan jälkeen maalein 2–1 ja Argentiina kukisti Sveitsin niin ikään jatkoajalla 1–0. Puolivälierissä Saksa voitti Ranskan ja Argentiina Belgian, molemmat ottelut päättyivät lukemin 1–0.


text: Välierissä kohtasivat Saksa ja Brasilia sekä Argentiina ja Alankomaat. Saksa murskasi Brasilian peräti 7–1, tehden ensimmäisellä puoliajalla kuudessa minuutissa neljä maalia ja johtaen ottelua tauolla jo 5–0. Argentiina selvitti tiensä loppuotteluun voittamalla Alankomaat vasta rangaistuspotkukilpailun jälkeen. Varsinainen peliaika ja jatkoaika päättyivät maalittomina.


text: Ennen loppuottelua Maracanã-stadionilla esiintyivät Shakira, Carlinhos Brown, Carlos Santana, Wyclef Jean, Ivete Sangalo ja Alexandre Pires. Stadionille tuodun MM-kisojen voittopokaalin paljastivat brasilialainen supermalli Gisele Bündchen ja hallitsevan maailmanmestarin Espanjan joukkueessa vuonna 2010 pelannut Carles Puyol. Voittopokaalin luovutti ottelun jälkeen maailmanmestarijoukkueen kapteenille Brasilian presidentti Dilma Rousseff.


text: Presidentti Rousseff oli kutsunut otteluun MM-kisojen jälkeisellä viikolla maassa kokoontuvien BRICS-maiden johtajia, joiden joukossa oli muun muassa Venäjän presidentti Vladimir Putin. Venäjä toimii myös seuraavien vuonna 2018 järjestettävien MM-kilpailuiden isäntänä. Yhteensä paikalle odotettiin toistakymmentä valtionpäämiestä. Loppuottelussa esiintyvien maiden johtajista paikalla olivat Saksan presidentti Joachim Gauck sekä liittokansleri Angela Merkel. Argentiinan presidentti Cristina Fernández de Kirchner ei saapunut otteluun sairastumisen johdosta.


text: Pelaajien saapuessa kentälle heidän saattajinaan toimi joukko lapsia, jotka olivat voittaneet kansainvälisen pikaruokaketjun järjestämän kilpailun. Yksi heistä oli suomalainen Imatralta kotoisin oleva 6-vuotias tyttö, joka saattoi kentälle Argentiinan Gonzalo Higuaínin.


text: Loppuottelu pelattiin Brazuca Final Rio -nimisellä Adidaksen valmistamalla pallolla. Se on MM-kisojen virallisesta pelipallosta Adidas Brazucasta loppuottelua varten kehitetty erikoismalli. Kyseessä on kolmas kerta kun loppuottelussa käytettiin omaa ottelupalloa. Aikaisemmat olivat vuosien 2006 Teamgeist Berlin ja 2010 Jo'bulani.


title: Anton Raphael Mengs

text: Anton Raphael Mengs (12. maaliskuuta 1728 Aussig, Böömi – 29. kesäkuuta 1779 Rooma) oli saksalainen kirjailija ja uusklassinen taidemaalari.


title: Anton Raphael Mengs

text: Mengsin isä oli tanskalainen Israel Mengs, joka opetti pojalleen piirustusta ja öljyvärimaalausta. Vuonna 1741 Israel Mengs matkusti poikansa kanssa Roomaan Dresdenistä, jonne hän oli asettunut asumaan. Siellä poika osallistui Maalausakatemian opetukseen ja teki useita asetelmia, joista huomattavin on "Pyhä perhe", johon maalaistyttö toimi mallina. Vuonna 1749 Mengs nai Margarita Guazzin (1730–1778), joka sai hänet kääntymään valalla vannoen protestanttisesta uskosta katolisuuteen.


title: Anton Raphael Mengs

text: Mengsin palattua vuonna 1749 Dresdeniin hänet nimitettiin Saksin vaaliruhtinaan ja Puolan kuninkaan Fredrik August II:n ensimmäiseksi hovimaalariksi. Kaupungin katolisen kirkon vihkiäisissä vuonna Mengsille annettiin tehtäväksi viimeistellä kirkon pääalttarin maalaukset, minkä hän sai luvan tehdä Roomassa. Vuonna 1754 hänestä tuli Rooman maalausakatemian johtaja. Vuonna 1757 hän maalasi freskon "La Gloria di sant’Eusebio" Rooman Sant’Eusebio-kirkkoon. Vuonna 1760 hän maalasi Villa Albanin katon, jonka hän sai valmiiksi maaliskuussa ennen matkustamistaan Madridiin, jonne kuningas Kaarle III oli hänet kutsunut. Siellä ollessaan Mengs teki joitakin parhaista töistään. Vuonna 1770 hän päätti kaikenlaisten vehkeilyjen seurauksena palata Italiaan; hän teki taidettaan Roomassa ja Firenzessä. Kolme vuotta myöhemmin hän kävi Espanjassa koristelemassa kuninkaanlinnan ruokasalin töillä, joiden aiheet olivat Trajanuksen triumfi ja kunnian temppeli. Saatuaan tämän työn valmiiksi vuonna 1777 Mengs palasi Roomaan, jossa hän pysyi kuolemaansa 29. kesäkuuta 1779 asti köyhissä oloissa eläen. Hän jätti jälkeensä kaksikymmentä lasta, joista seitsemän sai Espanjan kuninkaan ylläpidon. Hänen puolisonsa Margarita oli kuollut vajaa vuosi aikaisemmin 3. huhtikuuta 1778. Mengs ikuisti hänet teokseensa "Parnassos".


title: Anton Raphael Mengs

text: Mengsin sisar Theresia-Concordia (1725–1806) tunnetaan myös miniatyyrimaalarina. Hän oli naimisissa wieniläisen taidemaalari Anton von Maronin kanssa. Theresia-Concordia kuoli Roomassa 10. lokakuuta 1806.


title: Anton Raphael Mengs

text: Kirjoituksissaan, jotka on toimitettu espanjaksi, italiaksi ja saksaksi, Mengs esittää eklektisen taideteoriansa. Sen mukaan täydellisyys saavutetaan taitavalla erilaisten erinomaisten kreikkalaisten aiheiden kuvaamisella Rafaelin ilmaisulla, Correggion chiaroscurolla ja Tizianin väreillä. Mengsin läheisyys Johann Joachim Winckelmannin kanssa on edistänyt hänen historiallista merkitystään. Mengs jakoi Winckelmannin kiinnostuksen klassiseen antiikkiin, ja hän työskenteli vakiinnuttaakseen uusklassisen maalaustaiteen valta-aseman. Samaan aikaan roomalainen barokkimaalaus kuitenkin pysyi vahvana hänen töissään, erityisesti uskonnollisaiheisissa teoksissa. Mengs oli kuuluisa vihamielisestä suhteestaan aikalaisensa, italialaisen taiteilijan Pompeo Batonin kanssa.


title: Anton Raphael Mengs

text: Mengsin oppilaista voidaan mainita Anton von Maron (Wien, 1731 – Rooma, 1808), saapunut Roomaan 1755; kuvanveistäjä Ivan Martos ja arkkitehti Giacomo Quarenghi (1744–1817).


title: Irinel Anghel

text: Irinel Anghel (s. 14. toukokuuta 1969 Bukarest) on romanialainen säveltäjä. Hän sai Bukarestin kansallisesta musiikkiyliopistosta sävellyksessä taiteiden maisterin arvon vuonna 1997 ja filosofian tohtorin arvon 2003. Anghelin saamiin tunnustuksiin kuuluu Radio Românian kilpailun ensipalkinto (1998) orkesteriteoksesta "Mondes Impossibles I". Sama teos sai vuonna 1999 suosituksen UNESCO:n Kansainvälisessä säveltäjärostrumissa.


title: Irinel Anghel

text: Anghelin musiikkia on esitetty Romanian lisäksi Albaniassa, Belgiassa, Ranskassa, Saksassa, Kreikassa, Israelissa, Italiassa, Japanissa, Moldovassa, Alankomaissa, Puolassa, Ruotsissa, Sveitsissä ja Yhdysvalloissa.


title: Irinel Anghel

text: Anghel perusti vuonna 1990 Bukarestissa Pro Contemporania -yhtyeen, jossa hän toimii taiteellisena johtajana ja soittaa monia soittimia. Hän on myös toiminut improvisoijana, tutkijana ja "Muzica"-lehden toimittajana. Hän julkaisi kirjan 1900-luvun jälkipuoliskon romanialaisesta musiikista ja perusti MultiSonicFest-nimisen festivaalin Bukarestissa vuonna 2004. Anghel on naimisissa sellisti ja säveltäjä Andrei Kivun kanssa.


title: Irinel Anghel

text: Anghel on monissa teoksissaan käyttänyt soittimia, jotka kuuluvat muihin kuin länsimaalaisiin musiikkiperinteisiin. Näiden joukossa ovat khene, shamisen, zheng, nigerialainen lyömäsoitin udu ja shō. Anghel sävelsi lisäksi lasiharmonikalle palkitun "Glassrope"-teoksen. Hänen muuhun tuotantoonsa lukeutuu kuoroteos "Assemblages" (tekstinä käytetään keksityn kielen sanoja) ja näyttämömusiikkia sekä "Divers(ion)" kontrabassosaksofonille ja "Divers(ion) II" kontrabassosaksofonille, viululle, alttoviululle, sellolle ja pianolle.


title: Von Rosen

text: Von Rosen on ruotsalainen aatelissuku, josta osa on korotettu kreivilliseen ja osa vapaaherralliseen arvoon.


title: Von Rosen

text: Suvun juuret ovat Liivinmaalla, jossa nimi mainitaan ensi kerran vuonna 1288. Epäluotettavan sukutarinan mukaan suku olisi tullut sinne Böömistä. Myöhemmin suvun jäseniä asettui useisiin Euroopan maihin, Ruotsin ohella muun muassa Tanskaan, Saksaan, Unkariin, Ranskaan, Belgiaan ja Venäjälle. Ruotsiin saapui ensimmäisenä 1600-luvun alkupuolella Raugen Schönangernista kotoisin ollut ratsumestari Robert von Rosen, joka on ruotsalaisen aatelissuvun kantaisä. Suvun nykyinen kreivillinen haara polveutuu hänen nuoremman poikansa Didrikin pojanpojasta, kenraali Gustaf Fredrik von Rosenista, joka naturalisoitiin Ruotsin aateliin vuonna 1724 ja korotettiin 1731 vapaaherraksi sekä 1751 kreiviksi. Robert von Rosenin vanhemman pojan Johanin jälkeläisiin kuuluneet kolme veljestä naturalisoitiin myös Ruotsin aateliin vuonna 1746. Heistä yksi, Otto Vilhelm von Rosen korotettiin vuonna 1772 vapaaherraksi, ja hänestä polveutuu suvun vapaaherrallinen haara. Kahden muun veljeksen aateliset sukuhaarat sammuivat mieslinjalta vuosina 1813 ja 1857. Von Rosenin suvun kreivillinen ja vapaaherrallinen haara ovat edelleen elossa.


title: Von Rosen

text: Suku ei ole sukua von Rosen af Kardina ja von Rosén -nimisille ruotsalaisille aatelissuvuille, kuten ei myöskään vuonna 1731 sammuneelle toiselle von Rosen -suvulle.


title: Valtion taideteostoimikunta

text: Valtion taideteostoimikunnan tehtävänä on hankkia taidetta valtion kiinteistöihin ja valtion käytössä oleviin rakennuksiin sekä huolehtia valtion taidekokoelman hoidosta.


title: Valtion taideteostoimikunta

text: Taideteostoimikunnan toiminta alkoi vuonna 1956. Vuoden 2011 alusta toimikunta siirtyi Taiteen keskustoimikunnan yhteydestä Valtion taidemuseon (vuodesta 2014 Suomen Kansallisgalleria) yhteyteen. Vuonna 2017 valtion julkisten rakennusten taidehankintoihin ja valtion taidekokoelman hoitoon oli käytettävissä 1 044 000 euroa.


title: Valtion taideteostoimikunta

text: Valtion taidekokoelma on Suomen suurimpia taidekokoelmia, johon kuuluu noin 13 600 teosta taiteen eri alueilta. Kokoelma on Suomen valtion omaisuutta ja Suomen kansallisomaisuutta.


title: Valtion taideteostoimikunta

text: Valtion taideteostoimikunnan periaatteena on ollut hankkia taiteilijoiden ajankohtaisinta tuotantoa, ”aikalaistaidetta”. Teokset hankitaan tilaamalla joko suoraan taiteilijoilta, järjestämällä kilpailuja tai ostamalla.


title: Valtion taideteostoimikunta

text: Valtio taideteostoimikunnan puheenjohtaja 2017-2019 on arkkitehti Jari Auer ja jäseninä kuvanveistäjä ja lasitaiteilija Riikka Latva-Somppi, konservaattori Siukku Nurminen, taidemaalari Paavo Paunu, kuvataiteilija Tuomo Rainio, kuvanveistäjä Nora Tapper, erityisasiantuntija Henri Terho sekä kuvataiteilija, professori Annu Vertanen.


title: Zorro (täsmennyssivu)

text: Zorro voi viitata ainakin seuraaviin:


title: Etidiumbromidi

text: Etidiumbromidi (CHNBr) on fenantridiinirakenteisiin väriaineisiin kuuluva orgaaninen yhdiste. Yhdistettä käytetään biokemiallisissa tutkimuksissa geelielektroforeesin yhteydessä nukleiinihappoja värjäävänä reagenssina.


title: Etidiumbromidi

text: Huoneenlämpötilassa etidiumbromidi on kiteistä väriltään punertavan violettia ainetta. Yhdiste liukenee hyvin veteen ja myös useisiin orgaanisiin liuottimiin kuten etanoliin, kloroformiin ja dimetyylisulfoksidiin. Etidiumbromidilla on absorptiomaksimit UV-säteilyn alueella aallonpituuksilla 210 ja 285 nm. Kun ainetta säteilytetään UV-valolla se fluoresoi oranssia valoa aallonpituuksilla 605 ja 620 nm.


title: Etidiumbromidi

text: Kooltaan etidiumbromidimolekyyli vastaa DNA:n ja RNA:n emäsparien kokoa ja kykenee interkalatoitumaan emäsparien välille. Tällöin nukleiinihapoille tyypillinen kaksoiskierrerakenne vääristyy. Interkalatoituneen DNA:n tai RNA:n tiheys pienenee ja kierrerakenne voi myös avautua. Lineaarinen nukleiinihappo sitoutuu vielä voimakkaammin etidiumbromidiin kuin kaksoiskierteellä oleva nukleiinihappo. Yhdessä cesiumkloridiliuoksen kanssa etidiumbromidia voidaan käyttää avautuneen DNA:n ja kaksoiskierteellä olevan DNA:n erottamiseen sentrifugoinnilla.


title: Etidiumbromidi

text: Etidiumbromidi on mutageeninen molekyyli ja interkalatoituminen voi aiheuttaa häviämiä eli deleetioita DNA:n ja RNA:n rakenteeseen. Yhdiste on myös myrkyllinen ja saattaa olla myös karsinogeeninen eli syöpää aiheuttava. Hengitettynä ja silmiin joutuessaan etidiumbromidi aiheuttaa ärsytystä.


title: Etidiumbromidi

text: Etidiumbromidin synteesin lähtöaineena on 3,8-dinitro-6-fenyylifenantridiini, joka reagoi dietyylisulfaatin kanssa muodostaen fenantridiniumsuolan. Seuraavassa vaiheessa tämän fenantridiniumsuolan nitroryhmät pelkistetään happamissa olosuhteissa raudan avulla aminoryhmiksi. Muodostuvasta suolasta saadaan etidiumbromidia vetybromidin avulla. Tämän prosessin huonoja puolia ovat suhteellisen alhaiset saannot ja nitrobentseeniin käyttäminen liuottimena.


title: Etidiumbromidi

text: Etidiumbromidia käytetään väriaineena mikrobiologidsessa tutkimuksissa geelielektroforeesin yhteydessä nukleiinihappojen visualisoimiseen värjäämällä. Sovelluskohteita ovat muun muassa syöpätutkimus, neurodegeneratiivisten sairauksien tutkimis ja eräiden bakteerien ja viruksien kuten influenssaviruksien tunnistaminen. Geelielektroforeesin geeli voidaan värjätä reagenssilla joko elektroforeesin suorittamista ennen tai sen jälkeen.


title: Gastone Nencini

text: Gastone Nencini (1. maaliskuuta 1930 Barberino di Mugello, Toscana – 1. helmikuuta 1980 Firenze) oli italialainen maantiepyöräilijä, Italian ja Ranskan ympäriajojen voittaja.


title: Gastone Nencini

text: Nencini kilpaili ammattilaisena vuosina 1953–1965. Hän edusti Legnano-tallia 1953–1954, Leo-Chlorodont -joukkuetta 1955–1958. Carpanoa 1959–1960, Ignis-joukkuetta 1961–1962, Springoil Fuchsia 1963–1965 sekä Filotex-tallia myös 1965. Ranskan ympäriajoon hän osallistui Italian maajoukkueessa 1956, 1957, 1958 ja 1960.


title: Gastone Nencini

text: Nencini voitti Italian ympäriajon 1957 19 sekunnin erolla Louison Bobet'hen. Ranskan ympäriajon 1960 hän voitti runsaat viisi minuuttia ennen Graziano Battistinia. Näissä kilpailuissa hän ei voittanut yhtään etappia, vaikka kaikkiaan voitti Italian ympäriajossa kahdeksan ja Ranskan ympäriajossa neljä etappia. Hän voitti mäkikirikilpailun Italian ympäriajossa 1955 ja Ranskan ympäriajossa 1957.


title: Gastone Nencini

text: Lähteet: Cycling Archives, Mémoire du cyclisme


title: Fysikaalinen meritiede

text: Fysikaalinen meritiede keskittyy meren fysikaalisesti mielenkiintoisiin ominaisuuksiin. Se pyrkii selvittämään vesimassojen kerrostuneisuutta, liikettä ja muita fysikaalisia ilmiöitä, esimerkiksi merijäätä. Fysikaalisen meritieteen osa-alueita ovat myös valon taittumista vedessä tutkiva optinen meritiede ja ääniaaltojen etenemistä tutkiva akustinen meritiede.


title: Fysikaalinen meritiede

text: Merten dynamiikkaa voidaan lähestyä klassisen mekaniikan avulla. Virtausmekaniikan keskeiset lait, Navierin-Stokesin yhtälöt ovat eräs Newtonin lakien ilmentymä. Maapallon pyörimisen vuoksi yhtälöihin tulee lisäterminä Coriolisvoima, joka kääntää kappaletta kun sen liikettä kuvataan maan mukana pyörivässä koordinaatistossa. Muut keskeiset yhtälöt fysikaalisessa meritietessä ovat jatkuvuusyhtälö ja meriveden tilanyhtälö. Tilanyhtälö kuvaa meriveden tiheyden riippuvuuden lämpötilasta, suolaisuudesa ja paineesta. Navierin-Stokesin yhtälöitä ja jatkuvuusyhtälöitä ratkotaan myös ilmakehän virtauksia mallinnettassa.


title: Fysikaalinen meritiede

text: Meret ovat monimutkainen fysikaalinen systeemi, jota ei voida ratkaista analyyttisesti. Tämän takia joudutaan usein turvautumaan merimalleihin. Jos numeerinen malli kattaa koko maapallon, on kyseessä globaali malli, muutoin rajoitetun alueen malli. Merimallit voivat olla nk. kytkettyjä malleja, joissa vesifaasin virtausmalliin on kytkettynä merijäämalli, aallokkomalli ja joskus ilmakehä-, jäätikkö- ja maamallitkin. Laajimpien mallikokonaisuuksien kohdalla puhutaan ilmastomalleista tai Earth System-malleista, etenkin jos mallisimulaatioiden aikaskaala on useita vuosia. Mallien kytkentä tapahtuu energiaa ja massaa vaihtamalla osamalleista toiseen. Esimerkiksi jäätyminen poistaa vettä vesifaasista, mutta lisää pintaveden suolaisuutta, sillä merivesi jäätyessään merivesi hykii suolan pois. Osamallien väliset takaisinkytkennät tekevät systeemistä kovin vaikeasti ennustettavan. näiden takaisinkytkentöjen merkitys korostuu etenkin merijään peittämillä napamerillä.


title: Fysikaalinen meritiede

text: Vaikka täydellisille navierin-Stokesin yhtälöille ei analyyttistä ratkaisua olekaan, on tilanteita, joissa sen eri termien suuruusluokkaerot johtavat analyytiseen ratkaisuun. Näillä ratkaisuilla on meritieteessä saatu käsitys valtamerten virtausten dynamiikasta.


title: Fysikaalinen meritiede

text:
Yksi analyyttisistä ratkaisuista tuottaa nk. Ekmanin spiraalin, joka kuvaa tuulen synnyttämää virtausprofiilia veden pintakerroksessa (normaalisti alle 100 metrin syvyydessä. Taikka merenpohjalähteistä virtausta. Ekmanin yhtälössä Coriolis-termin tasapainottaa kikatermi. Virtausprofiilista voidaan edelleen integroida veden kulkeutuminen eli nk. Ekman-transportti. Ekman-transportti on tärkeä koko meren kiertoliikkeen kannalta, sillä jatkuvuusyhtälön mukaisesti tuulen pintakerroksesta kuljettaman veden korvaa syvältä kumpuava vesi. Edelleen pohjalla Ekmanin kulkeutumista johtuu vastaava merimassojen vaihto. Merten kiertoliike ja
vesimassojen sekoittuminen johtuu pääosin siis tuulen ja vuorovesien mekaanisesta energian syötöstä ja esimerkiksi tiheyserojen aiheuttama sekoittumisen merkitys on niille toista kertaluokkaa. Tämä sekoittuminen eli termohaliininen kierto on kuitenkin paikallisesti merkittävää.


title: Fysikaalinen meritiede

text: Toinen tunnettu analyyttinen ratkaisu saadaan tilanteesta, jossa Coriolis tasapainottaa painegradienttitermin. Tämä on geostrofinen tasapaino ja kuvaa geostrofisia virtauksia keskellä, syvällä meressä. Ilmakehässä vastaavaa tasapainoa kutsutaan geostrofiseksi tuuleksi.


title: Fysikaalinen meritiede

text: Edelleen analyyttinen ratkaisu Navierin-Stokesin yhtälölle saadaan, kun ulkoisia pakotteita (yleensä tuuli) ei vaikuta virtaukseen, jolloin hidastuvuuden tasapainottavat Coriolis, painegradientti ja/tai kitka. Tässä tilanteessa syntyvää virtausta kutsutaan inertiavirtaukseksi. Molemmat analyyttiset erikoistapaukset, Ekmanin spiraali ja inertiavirtaus on kyetty luonnossa havaitsemaan.


title: Fysikaalinen meritiede

text: Vaikka meritieteessä ja ilmatieteessä ratkotaan samoja yhtälöitä, ovat tapahtumien suuruusluokat ja aikaskaala hyvin erilaisia. Toistaiseksi vastaavaa synoptisten havaintojen verkostoa kuin ilmatieteelle ei meritieteelle ole. Tämä vähentää paljon tietämystämme merten virtauksista ja kerrostuneisuudesta. Myös tulevien muutosten ennustaminen vaikeutuu.


title: Ylä-Volgan kulttuuri

text: Ylä-Volgan kulttuuri (, , ) on Keski-Venäjällä Volgan ja Okan jokien tasangolla vaikuttanut kivikautinen kulttuuri, joka otti käyttöönsä Ylä-Volgan keramiikan. Keramiikan käyttö ei kuitenkaan edellyttänyt maanviljelyä, vaan ryhmät jatkoivat mesoliittista Butovon kulttuurissa kehittämäänsä elämäntyyliä ollen pääasiassa metsästäjä-keräilijöitä, jotka kalastivat paljon. Näiden seikkojen vuoksi Ylä-Volgan kulttuuri luokitellaan subneoliittiseksi. Se alkoi noin 6200−6000 ja päättyi eri alueilla eri aikoina 5000−4500 eaa. mennessä. Ylä-Volgan kulttuurin päättyminen on sidottu keramiikan valmistustraditioon, joka alkoi muuttua Ljalovon keramiikaksi 5000 eaa. alkaen. Ljanovon keramiikkaa pidetään Ylä-Volgan keramiikan seuraajana, sillä se levisi samalle alueelle.


title: Ylä-Volgan kulttuuri

text: Keski-Venäjällä vallitsi mannermaisen ympäristön ilmasto, joka sai Atlantilta sateita. Lämpötila oli noussut boreaalisen ilmastokauden tasosta ja nyt elettiin holoseenin lämpimintä aikaa, joka sijoittuu Atlanttisen lämpökauden keskivaiheelle. Ylä-Volgan kulttuurin väestö eli taigan ja metsäaron välissä lehtimetsävyöhykkeellä. Volga ja sen sivuhaara Oka muodostivat suuren valuma-altaan, jossa Keski-Venäjän tasaisuudesta johtuva voimakas jokien haarautuminen ja lukuisien järvien ja lampien muodostama tulvaherkkä seutu takasi myös kalastusmahdollisuuksia metsästyksen rinnalle. Lehtimetsän kyky ylläpitää monipuolista eläimistöä ja kasvustoa lisäsivät väestön elinmahdollisuuksia.


title: Ylä-Volgan kulttuuri

text: Äkillinen kylmeneminen 8200 vuotta sitten eli noin 6200 eaa. saattoi vaikuttaa myös Ylä-Volgan mesoliittisiin asukkaisiin negatiivisesti. Vaikka ympäristö olikin pohjoisen elinoloihin tottuneelle väestölle otollinen, saattoi kylmeneminen kasvattaa painetta keksiä tai ottaa keramiikka käyttöön ravinnon varastoimiseksi tai ruuan valmistamiseksi paremmin.


title: Ylä-Volgan kulttuuri

text: Kulttuurin ytimen ja tiheämmin asutun alueen muodostivat Tverin, Jaroslavin, Ivanovon ja Moskovan alueet. Ryhmät asettuivat järvien ja jokien rannoille korkealla oleville hiekkaisille paikoille. Asumusten lattiat olivat muodoltaan pyöreitä, soikeita tai nelikulmaisia, joiden halkaisija oli 6−12 metriä. Asumusten kattorakenteista ei olla saatu tietoa, joten niiden oletetaan olleen kotamaisia rakennelmia.


title: Ylä-Volgan kulttuuri

text: Kalastus ja linnustaminen vaikuttavat olleen tärkeimmät elinkeinot, mutta myös nisäkkäiden metsästyksellä oli suuri merkitys. Kalastamista harjoittiin veneestä käsin harppuunoilla ja ongenkoukuilla. Pienkalaa pyydettiin verkoilla, katiskoilla ja sumpuilla. Linnustusta harjoitettiin verkoilla ja jousella. Erityisesti harjoitettiin muuttolintujen ja nuorten yksilöiden pyyntiä. Majava kuului vesinisäkkäänä pyydettyihin lajeihin. Hirven merkitys oli suuri erityisesti luisten työvälineiden raaka-aineena. Myös karhua ja villisikaa on pyydetty. Koiran luista löytyy lihan irrottamiseen viittaavia viiltojälkiä, joten myös koiraa syötiin.


title: Ylä-Volgan kulttuuri

text: Kulttuurin alku ajoitetaan lähteestä riippuen viimeistään noin 7100−7000 BP eli kalibroituna 6000−5900 eaa.. Eräät tutkijat sijoittavat alun jopa 6200 eaa., joten alkuajankohdan voidaan vielä odottaa tarkentuvan. Keramiikka leviää ensin runsaille järvi ja suoalueille, missä sen käytölle oli ensin tarvetta. Keramiikan valmistustaito levisi Volgan ja sen sivujokien asuinpaikoille sivujoen Okan haaraan saakka ja se kattoi Volgan ja Okan välinen tasankoalueen Okan latvoille saakka. Alueesta tuli pinta-alaltaan suurin keramiikkaa käyttävä yhteisä Venäjällä. Alkuvaihe kestää 6500 BP eli 5500 eaa. asti, tosin siitäkin esitetään varhaisempaa aikaa 5700 eaa..


title: Ylä-Volgan kulttuuri

text: Keskivaihe kestää noin 5700−5300 eaa. ja tänä aikana keraaminen traditio leviää edelleen kaakkoon päin, Volgan haaraa Unžaa pitkin pohjoiseen ja Vienanjoen sivuhaaran Suhonan latvoille. Samalla keramiikan tyylin yhtenäisyys hajoaa, koska sen länsipuolisen alueen keramiikan muotoa aletaan kutsua Ljalovon keramiikan esimuodoksi ja Suhonan muotoa "toiseksi kampakeraamiseksi ryhmäksi".


title: Ylä-Volgan kulttuuri

text: Keskivaiheen aikana tapahtuu muitakin muutoksia. Alun mesoliittistyylinen esineistö muuttuu ehkä piikivi-raakaineen laadun tai saatavuuden heikennyttyä erilaiseksi. Muutokseen kului vain 100−200 vuotta noin 5500−5400 eaa. (6500−6400 BP), mikä näkyi myös uutena keraamisena koristeluna.


title: Ylä-Volgan kulttuuri

text: Viimeinen vaiheen, joka on määitelty noin 5300−5000 eaa., esineistö säilyi muuten keskijakson kaltaisena, mutta keramiikkaan ilmestyi kampaleimoja, jotka hallitsivat astioiden koristelua. Tässä yhteydessä voidaan puhua "kampakeramiikasta". Ylä-Volgan alueen länsiosien ryhmät, jotka olivat Valdain kulttuurin naapureina, alkoivat valmistaa astiat tavalla, jota kutsutaan Ljalovon keramiikan esimuodoksi. Uusi perinne vahvistui ja levisi samalla itään korvaten siellä Ylä-Volgan keramiikan. Viimeinen vaihe päättyi ydinalueella ehkä jo 5900 BP eli 4800 eaa., mutta viimeistään 4500 eaa..


title: Ylä-Volgan kulttuuri

text: Ylä-Volgan kulttuurin asuinpaikat ovat usein samoja kuin mesoliittisella kaudella. Näitä ovat esimerkiksi Voimezh (), Ozerki (), Okaemovo (), Gavrilovka (), Vladytšinskaja-Beregobaja (), Odojevskije fermy (), Sahtyš (), Ivanovskoje (), Ozero Lovetskoje (), Šagara (), Zaretšje (), Jazykovo (), Bogdarnja (), Nikovo-Lerevoz (), Berendeevo (), Zamostje () ja Repishche ()


title: Ylä-Volgan kulttuuri

text: Yhtään ruuhta tai venettä ei ole löydetty, mutta sitäkin enemmän meloja. Venettä ei välttämättä tarvita kalastukseen, mutta Ylä-Volgan alueella siitä on suurta apua liikkumisessa. Elinkeinotkin olivat voittopuolisesti kalastukseen painottuvia, joten verkkojen ja lukuisien katiskojen kokeminen sujui veneellä parhaiten.


title: Ylä-Volgan kulttuuri

text: Keraamiset astiat olivat kivikauden keramiikkaa ja ne olivat joko tasa-, pyöreä- tai suippopohjaisia. Suuaukko saattoi aueta suureksi kuin malja, supistua kuin katkaistu kaksoiskartio tai seinät saattoivat nousta suoraan ylöspäin. Ne valmistettiin kiinnittämällä savinauhoja edellisten jatkeeksi, kunnes astia muotoutui halutunlaiseksi. Suuaukon halkaisija saattoi olla jopa 20−30 cm ja seinämän paksuus vaihteli 0,5−0,9 cm:n välillä. Niiden savimassaan oli sekoitettu keramiikan murusia, kotilon kuoria, orgaanista ainetta ja karkeaa hiekkaa. Keramiikan levinnäisyysalueen ydinalueilla voidaan koristelussa erottaa kaksi päävaihetta, joita erottaa lyhyempi siirtymävaihe noin 5600−5400 eaa.. Aluksi keramiikka oli koristelematonta tai vain vähän koristeltua. Siirtymävaiheessa ilmaantuivat mukaan erilaiset kuoppamaiset jäljet ja "hampaanjälki"-leimat. Myös astioiden pohjat olivat koristeltuja. Loppuvaiheessa vallitseviksi kuvioiksi tulivat pitkät ja ohuet kampaleimat ja tätä vaihetta kutsutaan kampakeramiseksi vaiheeksi. Ylä-Volgan keraamista traditiota kuvaa koristelun moni-ilmeisyys ja varioiden suuri määrä valmistuksessa, muotoilussa ja koristelussa. Onkin ehdotettu, että alkuvaiheen aikana alueelle ilmaantui useita keraamisia traditioita, joiden sulautumisen jälkeen syntyi oma paikallinen traditio, joka kehittyi täällä eteenpäin.


title: Ylä-Volgan kulttuuri

text: Launeet ja ongenkoukut ovat mesoliittista perua ja niiden valmistusmenetelmät yhtenäistyivät subneoliittisella kaudella. Kalakoukut valmistettiin luusta taitavasti vuolemalla, poraamalla ja hiomalla. Ne muuttuivat sirommiksi ja muotoilu yhtenäistyi. Kalanluiden jäännökset ja kalakoukkujen hampaiden nirhaumat kertovat, että hauki, ahven, kuha ja mahdollisesti made kuuluivat ongittuihin lajeihin.


title: Ylä-Volgan kulttuuri

text: Väkäselliset harpuunat ja nuolien kärjet olivat myös kalastusvälineitä muun muassa tulvan tai matalanveden aikaan, kun kalan näki ruuhesta hyvin. Jousi oli kätevä pienemmän ja vikkelämmän kalan pyynnissä, kun harppuuna soveltui raskaaseen saaliiseen, joka pyristeli voimakkaasti irti. Samalla voitiin nuolella ampua myös vesilintuja. Nuolenkärjet valmitettiin hiotusta puusta tai luusta taikka iskemällä lohkotusta piikivestä. Harppuunat olivat hirvenluuta ja Ylä-Volgan kulttuurissa niiden väkäset lyhenivät melkein sahalaitaiseksi.


title: Ylä-Volgan kulttuuri

text: Kalaverkoilla pyydettiin pienempää kalaa tehokkaasti. Kasvikuiduista valmistetuissa verkoissa silmäkoko mitoitettiin särki- ja karppikalaa varten. Kaarnakellukkeita ja tuoheen käärittyjä kivipainoja sekä verkonriekaleita on löytynyt, mistä nähdään, että verkon periaate oli tuolloin sama kuin mesoliittisella kaudella.


title: Ylä-Volgan kulttuuri

text: Kala-ansojen ja katiskoiden jäänteitä on löytynyt useilta asuinpaikoilta. Kalat johdettiin näihin pitkillä V-kirjaimen muotoisilla kala-aidoilla, jotka nekin valmistettiin kuusesta tai pajusta liistetyistä päreistä. Päreet sidottiin yhteen naruilla tai tuohilla. Katiskoiden muoto oli tuolloin sama koko Pohjois-Euroopassa ja on pysynyt samana nykyaikaan asti. Muutamat löydöt paikalleen hylätyistä katiskoista kertovat, että ne viritettiin virtaaviin kapeikkoihin.


title: Ylä-Volgan kulttuuri

text: Nuolen- ja keihään kärjet valmistettiin lyömällä piikiven ytimen ympäriltä säleitä, jota muotoiltiin naksuttamalla niistä "suomuja" irti. Mesoliittisen kauden nuolenkärjet muuttuivat Ylä-Volgan kulttuurissa pajulehden muotoisiksi ja edelleen ruodollisiksi vinoneliön muotoisiksi. Kaapimet valmistettiin piivestä irrotetusta levystä. Veitset olivat usein säleitä, joita ei jatkokäsitelty ollenkaan. Ytimestä lyödyn säleen poikkileikkaus oli puolisuunnikas tai kolmio, mikä piikiven tapauksessa tarkoitti erittäin terävää työvälinettä. Reikien tekemiseen valmistettiin teräväkärkisiä työvälineitä, jossa paksu osio sopi hyvin käteen. Osa näistä päätyivät poran teriksi.